**11.pielikums**

**Nr. PA/2018/76**

**Iepirkuma līgums Nr.PA/2018/76 (PROJEKTS)**

**par būvdarbu veikšanu ēkās K.Valdemāra ielā 31, K.Valdemāra ielā 31A, K.Valdemāra ielā 31B, Rīgā**

Rīgā, 2019. gada \_\_\_\_\_. \_\_\_\_\_\_\_\_\_\_\_\_\_\_\_

**Valsts akciju sabiedrība “Privatizācijas aģentūra”** (turpmāk – Pasūtītājs), reģistrēta Latvijas Republikas Uzņēmumu reģistra Komercreģistrā 2004.gada 1.novembrī ar vienoto reģistrācijas Nr.40003192154, juridiskā adrese K.Valdemāra iela 31, Rīga, LV - 1887, kuru saskaņā ar statūtiem pārstāv visi valdes locekļi kopīgi un kuras vārdā saskaņā ar Privatizācijas aģentūras valdes 2016.gada 19.aprīļa lēmumu Nr.58/320 pilnvarots rīkoties valdes priekšsēdētājs Vladimirs Loginovs, no vienas puses,

un

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** (turpmāk – Būvuzņēmējs), reģistrēta Latvijas Republikas Uzņēmumu reģistra Komercreģistrā \_\_\_\_\_\_\_\_\_\_\_\_\_\_\_\_\_ ar vienoto reģistrācijas Nr.\_\_\_\_\_\_\_\_\_\_\_\_\_\_\_\_, juridiskā adrese \_\_\_\_\_\_\_\_\_\_\_\_\_\_\_\_\_\_\_\_\_\_, kuru saskaņā ar statūtiem pārstāv \_\_\_\_\_\_\_\_\_\_\_\_\_\_\_\_\_\_, no otras puses (abi kopā turpmāk – Puses), pamatojoties uz iepirkuma “Būvdarbu veikšana VAS “Privatizācijas aģentūra” ēkās Rīgā, K.Valdemāra ielā 31, K.Valdemāra ielā 31A un K.Valdemāra iela 31B”, identifikācijas Nr.PA/2018/76 (turpmāk – Iepirkums) Tehnisko specifikāciju, SIA “TelPro” izstrādāto būvprojektu “Ēku pārbūve un pagalma sakārtošana K.Valdemāra ielā 31, 31A, 31B, Rīgā” un Būvuzņēmēja iesniegto piedāvājumu, noslēdz šādu Iepirkuma līgumu (turpmāk – Līgums):

**1. LĪGUMA PRIEKŠMETS**

1.1. Pasūtītājs uzdod un Būvuzņēmējs apņemas veikt Pasūtītāja ēkās Rīgā, K.Valdemāra ielā 31, K.Valdemāra ielā 31A un K.Valdemāra iela 31B (turpmāk – Objekts) būvdarbus (turpmāk – Būvdarbi).

1.2. Pasūtītājs uzdod un apņemas apmaksāt, un Būvuzņēmējs apņemas veikt Būvdarbus Objektā saskaņā ar Latvijas Republikā spēkā esošajiem normatīvajiem aktiem, Pasūtītāja apstiprināto tehnisko specifikāciju, Iepirkuma nolikumu, Pasūtītāja konkursa gaitā sniegtajām atbildēm un precizējumiem, Būvuzņēmēja Iepirkumā iesniegto tehnisko un finanšu piedāvājumu atbilstoši SIA “TelPro” izstrādātajam būvprojektam “Ēku pārbūve un pagalma sakārtošana K.Valdemāra ielā 31, 31A, 31B, Rīgā” (turpmāk – tehniskā dokumentācija), kā arī nodrošināt Objekta pieņemšanu ekspluatācijā atbilstoši Latvijas Republikā spēkā esošajiem normatīvajiem aktiem.

1.3. Pasūtītājs un Būvuzņēmējs, parakstot Līgumu, apliecina, ka ir iepazinušies ar Līguma 1.2. punktā minētajiem dokumentiem, tajā skaitā tehnisko dokumentāciju, un tiem nav nekādu iebildumu pret tiem, un ka tajos nav būtiskas nepilnības, kas palielinātu Būvdarbu apjomus un izmaksas, kā arī, ka nebūtiskas nepilnības nebūs par pamatu neparedzētiem izdevumiem. Būvuzņēmējs apliecina, ka tam ir bijis pietiekoši ilgs laiks, lai pārbaudītu visu Objekta tehnisko un juridisko dokumentāciju, faktiskos apstākļus (ieskaitot pašreizējo Objekta tehnisko stāvokli un pieejamo piekļuves infrastruktūru, kā arī telpas, kurās Būvdarbu laikā netiks pārtraukta ēkas funkcionalitāte), ir izvērtējis faktiskos apstākļus, blakus esošos īpašumus, kas var ietekmēt vai kurus var ietekmēt Būvdarbu veikšana, arī saistībā ar zemes darbiem un iespējamajiem pagaidu un pastāvīgajiem inženiertīklu pieslēgumiem un piegādēm. Būvuzņēmējs apzinās Objektā veicamo darbu secību, ir veicis nepieciešamās pārbaudes un mērījumus nepieciešamajā apjomā, ir uzdevis Pasūtītājam visus jautājumus, saņēmis atbildes, iepazinies ar Iepirkuma gaitā citiem Pasūtītāja sniegtajiem skaidrojumiem un visi Būvuzņēmēja precizējumi, kā arī papildu informācija ir iekļauta Līgumā un tehniskajā dokumentācijā. Būvuzņēmējs apliecina, ka Būvdarbu izmaksu tāmes, Būvdarbu veikšanas kalendārais grafiks un Līguma kopējā summa ir noteikta, ņemot vērā visu šo apstākļu kopumu un ietekmi uz Būvdarbu izmaksām un ilgumu.

1.4. Pēc Līguma abpusējas parakstīšanas tehniskajā dokumentācijā un/vai Objektā atklātās kļūdas /neatbilstības nedod pamatu palielināt Līguma kopējo summu. Būvuzņēmējs nevar izteikt iebildumus un prasīt Līguma kopējās summas palielinājumu, ja tiek konstatēta kļūda viņa aprēķinos un/vai Būvdarbu izmaksu tāmēs. Kļūdu /neatbilstību konstatēšana, nedod tiesības uz Būvdarbu veikšanas termiņa pagarināšanu.

1.5. Būvuzņēmējs Būvdarbus veic ar savu darbaspēku, darba rīkiem un ierīcēm, materiāliem utt., kas pieņemami Pasūtītājam.

1.6. Pasūtītājs atbilstoši Latvijas Republikā spēkā esošajiem normatīvajiem aktiem nodrošina būvuzrauga (turpmāk – Būvuzraugs) darbību Būvdarbu veikšanas laikā.

1.7. Pasūtītājs atbilstoši Latvijas Republikā spēkā esošajiem normatīvajiem aktiem nodrošina autoruzrauga (turpmāk – Autoruzraugs) darbību Būvdarbu veikšanas laikā.

**2. LĪGUMA KOPĒJĀ SUMMA UN SAMAKSAS KĀRTĪBA**

2.1. Līguma kopējā summa, tai skaitā ar Līguma 2.8.punktā minēto Pasūtītāja finanšu rezervi, ir \_\_\_\_\_\_\_\_\_\_\_\_\_\_\_ EUR (\_\_\_\_\_\_\_\_\_\_\_\_\_\_\_\_\_\_\_\_\_\_\_\_) bez pievienotās vērtības nodokļa (turpmāk – PVN). PVN tiek noteikts saskaņā ar Pievienotās vērtības nodokļa likuma 142.pantu. Līguma kopējā summa noteikta saskaņā ar Būvuzņēmēja Iepirkumā iesniegto finanšu piedāvājumu, un ko Pasūtītājs samaksā Būvuzņēmējam Līgumā noteiktajā kārtībā ar nosacījumu, ja Būvuzņēmējs pilnībā veicis Līgumā noteiktās saistības. Būvuzņēmējam nav tiesību prasīt samaksu par Būvdarbiem, kuri nav veikti Objektā saskaņā ar Līguma 4.24.punktu.

2.2. Samaksa Būvuzņēmējam par Līgumā noteikto Būvdarbu veikšanu tiek ieskaitīta Būvuzņēmēja norādītajā bankas kontā šādā apmērā un termiņos:

2.2.1. Pasūtītājs, ne biežāk kā vienu reizi mēnesī, veic samaksu par attiecīgā Būvdarbu veikšanas periodā iepriekšējā mēnesī faktiski veiktajiem un Būvuzrauga pārbaudītajiem Būvdarbiem saskaņā ar Būvuzņēmēja iesniegtiem un Pasūtītāja Līgumā noteiktajā kārtībā apstiprinātiem ikmēneša Būvdarbu nodošanas un pieņemšanas aktiem 10 (desmit) darbdienu laikā no izpildīto Būvdarbu kopējās tāmes, atskaitot Būvdarbu veikšanas ieturējumu. Samaksas termiņš tiek uzskaitīts no dienas, kad ikmēneša Būvdarbu nodošanas un pieņemšanas akts ir parakstīts Līgumā noteiktā kārtībā un Būvuzņēmējs ir iesniedzis rēķinu. Rēķins tiek izrakstīts ne ātrāk par dienu, kad abpusēji ir parakstīts ikmēneša Būvdarbu nodošanas un pieņemšanas akts. Ikmēneša Būvdarbu nodošanas un pieņemšanas akti iepriekš ir jāsaskaņo ar Pasūtītāju atbilstoši Līguma 7.1.2.punktam.

2.2.2. Būvdarbu veikšanas ieturējuma kopējā summa visa Līguma darbības laikā ir 10 % (desmit procenti) no Līguma kopējās summas. Pasūtītājs veic galīgo norēķinu, t.i., izmaksā Būvuzņēmējam pienākušos atlīdzību par Līguma saistību pienācīgu veikšanu, ciktāl tā nav tikusi izmaksāta pilnībā Līguma 2.2.1.punkta kārtībā, un ieturēto Būvdarbu veikšanas ieturējumu 10 % (desmit procenti) apmērā no Līguma kopējās summas – 15 (piecpadsmit) kalendāro dienu laikā pēc attiecīga rēķina saņemšanas dienas. Būvuzņēmējs sagatavo un iesniedz Pasūtītājam rēķinu ne ātrāk par dienu, kad ir izpildījušies visi sekojošie nosacījumi: visi Būvdarbi pabeigti un pieņemti Līgumā noteiktajā kārtībā, Objekts pieņemts ekspluatācijā, Puses parakstījušas noslēguma Būvdarbu nodošanas un pieņemšanas aktu un Būvuzņēmējs, atbilstoši Līguma 12.2. punktam, iesniedzis Pasūtītājam kredītiestādes vai apdrošināšanas sabiedrības izdotu Objekta garantijas laika garantiju. Neatbilstoši šī punkta prasībām sagatavotais rēķins vai jebkurš atsevišķi sagatavotais šajā punktā minētais dokuments pats par sevi nerada Pasūtītājam pienākumu veikt jebkādu maksājumu Būvuzņēmējam.

2.2.3. Pasūtītājs neapmaksā Būvuzņēmēja rēķinu, ja tas nav sagatavots atbilstoši Līgumam un nav iesniegts 3 (trīs) mēnešu laikā no brīža, kad Būvuzņēmējam ir radušās tiesības to izrakstīt.

2.3. Pasūtītājs veic maksājumus atbilstoši Līgumā noteiktajai kārtībai, saņemot šādus dokumentus:

2.3.1. Būvuzņēmēja sagatavots un Pasūtītājam iesniegts paveikto Būvdarbu nodošanas un pieņemšanas akts (ikmēneša vai noslēguma), kuru apstiprinājuši Pušu pārstāvji un Būvuzraugs;

2.3.2. rakstiska atskaite par paveikto Būvdarbu norises gaitu, rezultātiem un termiņu ievērošanu (ja tādu pieprasa Pasūtītājs Līgumā noteiktā kārtībā);

2.3.3. Būvuzņēmēja sagatavots rēķins, kurā iekļauta šāda informācija:

2.3.3.1. atsauce uz reverso PVN apmēru (ja piemēro), saskaņā ar Pievienotās vērtības nodokļa likuma 142. pantu;

2.3.3.2. attiecīgā laika posmā veikto Būvdarbu summa;

2.3.3.3. atskaitījumi par Būvdarbu veikšanas ieturējumu;

2.3.3.4. kopējā summa apmaksai pēc atskaitījuma.

2.4. Līgumā noteikto maksājumu samaksa skaitās izdarīta ar brīdi, kad Pasūtītājs ir veicis pārskaitījumu Būvuzņēmēja rēķinā norādītajā norēķinu kontā.

2.5. Būvuzņēmējam Objektā veicamie Būvdarbi uzskaitīti Līguma pielikumos un tehniskajā dokumentācijā, ar kuriem Puses ir iepazinušās iepriekš. Līguma kopējā summa nevar tikt palielināta par Būvdarbiem, kas jāveic saskaņā ar tehnisko dokumentāciju un Iepirkuma nolikumu, kā arī gadījumā, ja Būvuzņēmējs ar nodomu vai aiz neuzmanības ir kļūdījies materiālu daudzuma, to cenu un Būvdarbu izmaksu aprēķinos, kas nepieciešami tehniskā dokumentācijā paredzēto Būvdarbu veikšanai.

2.6. Līguma kopējā summa ietver pilnu samaksu par Līguma ietvaros paredzēto Būvuzņēmēja saistību izpildi – būvizstrādājumu (būvmateriālu, būvkonstrukciju) izmaksas, būvmašīnu un mehānismu nomas un darba izmaksas, instrumentu nolietojuma (amortizācijas) vai nomas izmaksas, darbu, kas nav minēti darba apjomos, bet bez kuriem nebūtu iespējams Būvdarbus veikt tehnoloģiski pareizi, ņemot vērā Latvijas Republikā spēkā esošos normatīvos aktus, izmaksas, kā arī virsizdevumus un peļņu, kas attiecināmi uz Līgumā noteikto Būvdarbu veikšanu un noteikti Latvijas būvnormatīvā LBN 501-17 “Būvizmaksu noteikšanas kārtība”.

2.7. Būvuzņēmējs apliecina, ka Iepirkumā iesniegtā finanšu piedāvājumā iekļautas visas izmaksas atbilstoši tehniskajai dokumentācijai un Iepirkuma nolikumam, un saskaņā ar apjomu, kas nepieciešams pilnīgai un kvalitatīvai Būvdarbu veikšanai.

2.8. Pasūtītājs ir tiesīgs veikt izmaiņas Būvdarbu apjomos Līguma darbības laikā, attiecīgi neizmantojot, izmantojot daļēji vai pilnībā finanšu rezervi neparedzētiem darbiem 5% no Līguma kopējās summas, kas ir \_\_\_\_ EUR (\_\_\_\_\_), ja izmaiņas radušās Būvuzņēmējam iepriekš neparedzamu apstākļu dēļ, kurus Būvuzņēmējs sākotnēji nevarēja paredzēt un kas nav tehniski nodalāmi, neradot ievērojamas grūtības Pasūtītājam, t.sk.:

2.8.1. Būvdarbi, kas nav minēti tehniskajā dokumentācijā, bet kas ir uzskatāmi par nepieciešamiem un šī nepieciešamība ir tehniski pierādāma, lai sasniegtu tehniskajā dokumentācijā minēto galarezultātu un lai nodrošinātu Objekta normālu funkcionēšanu atbilstoši tiem mērķiem, kuriem Objekts paredzēts, ievērojot arī tās prasības, kas Objektam tiek izvirzītas, pamatojoties uz Latvijas Republikā spēkā esošo normatīvo aktu prasībām attiecībā uz Objekta funkcionālo nozīmi;

2.8.2. tehniskās dokumentācijas izstrādes laikā veikto pieņēmumu neatbilstība esošai situācijai – ievērojot samērīguma principu, ka nav bijis iespējams apsekot visas esošās inženierkomunikācijas, būves, kam nepieciešami papildus citi būvelementi.

2.9. Izslēdzamo un ieslēdzamo neparedzēto Būvdarbu izmaksas aprēķināšanas principi:

2.9.1. Būvuzņēmēja piedāvājumā norādītās izmaksas, t.sk. vienību cenas, virsizdevumi un peļņa ir spēkā visu Līguma darbības periodu;

2.9.2. ja Līguma kopējās summas ietvaros izmainītajos Būvdarbu apjomos ir iekļauti Līguma tāmei analoģiski Būvdarbu veidi, tad šiem Būvdarbiem tiek piemēroti Līguma tāmes vienību izcenojumi;

2.9.3. ja iekļaujamie Būvdarbi ietver pozīcijas, kas nav minētas Būvdarbu apjomos, un nav pielīdzināmi kādam no Līguma tāmē noteiktajam Būvdarbu veidam, tad izmaksas nosaka atbilstoši esošai tirgus situācijai, piemērojot Līguma tāmē paredzētās pieskaitāmās izmaksas. Būvuzņēmējs iesniedz Pasūtītājam vismaz 3 (trīs) ražotāju/piegādātāju piedāvājumus esošai pozīcijai. Pasūtītāja pārstāvis izvērtē attiecīgās pozīcijas atbilstību esošai tirgus situācijai. Par tirgus cenām vienojas abas Puses, ja nepieciešams, pieaicinot Latvijas Būvinženieru savienības nozīmētu ekspertu.

**3. BŪVDARBU UZSĀKŠANA UN BŪVDARBU IZPILDES TERMIŅŠ**

3.1. Parakstot Līgumu, Būvuzņēmējs apliecina, ka pilnībā ir iepazinies ar Būvdarbu izpildes vietu un Objektu, visiem noteikumiem un prasībām, kas attiecināmi uz Līgumā noteikto Būvdarbu pilnīgu izpildi.

3.2. Būvuzņēmējam ir pienākums 2 (divu) darbdienu laikā no Līguma abpusējas parakstīšanas dienas ierasties pie Pasūtītāja saņemt Būvdarbu veikšanai nepieciešamo dokumentāciju, parakstot nodošanas – pieņemšanas aktu par Būvdarbu veikšanai nepieciešamās tehniskās dokumentācijas saņemšanu.

3.3. Pēc Būvdarbu veikšanai nepieciešamās dokumentācijas nodošanas – pieņemšanas akta parakstīšanas, Būvuzņēmējs 3 (trīs) darbdienu laikā, saskaņā ar standartu LBN 310-14, sagatavo un iesniedz Pasūtītājam Būvdarbu Darbu veikšanas projektu (turpmāk - DVP), kurā ņemti vērā visi apstākļi, kas var ietekmēt Būvdarbu izpildi, un nodrošina, ka ēkas K.Valdemāra ielā 31, Rīgā darbība tiek traucēta pēc iespējas mazāk. Būvuzņēmējam ir pienākums atjaunināt un/vai papildināt DVP atbilstoši Pasūtītāja vai Būvuzrauga norādījumiem, t.sk. attiecībā uz atsevišķiem un speciāliem Būvdarbu veidiem, atbilstoši Būvdarbu veikšanas gaitai.

3.4. Būvuzņēmējs rakstiski saskaņo ar Pasūtītāju un Būvuzraugu jebkuras izmaiņas DVP, izņemot Būvdarbu izpildes kalendāro grafiku, kuru var precizēt tikai Līgumā atrunātajā kārtībā. DVP ir neatņemama Līguma sastāvdaļa.

3.5. Parakstot Līgumu, Pasūtītājs pilnvaro Būvuzņēmēju veikt visas darbības, bet neaprobežojoties tikai ar minēto, kas nepieciešamas Rīgas pilsētas būvvaldes atzīmes saņemšanai būvatļaujā par Būvdarbu uzsākšanas nosacījumu izpildi.

3.6. Būvuzņēmējam ir pienākums 20 (divdesmit) darbdienu laikā no Līguma abpusējas parakstīšanas dienas nodrošināt visu Līguma 3.5.punktā minēto saskaņojumu saņemšanu un tehniskās dokumentācijas sagatavošanu Būvdarbu uzsākšanai.

3.7. Būvuzņēmējam Būvdarbi jāuzsāk ne vēlāk kā 10 (desmit) darbdienu laikā no būvatļaujas, kurā ir veikta atzīme par visu Būvdarbu uzsākšanai izvirzīto nosacījumu izpildi, saņemšanas un Objekta nodošanas. Par Objekta nodošanu tiek sastādīts Objekta nodošanas – pieņemšanas akts, kuru Būvuzņēmējs paraksta 2 (divu) darbdienu laikā no būvatļaujas, kurā ir veikta atzīme par visu Būvdarbu uzsākšanai izvirzīto nosacījumu izpildi, saņemšanas. Būvdarbu uzsākšanas brīdis tiek dokumentāli fiksēts Būvdarbu žurnālā.

3.8. Būvuzņēmējam Būvdarbi pilnībā jāpabeidz un jānodod Pasūtītājam Līgumā noteiktajā kārtībā: 270 (divi simti septiņdesmit) kalendāro dienu laikā no akta par Objekta nodošanu parakstīšanas dienas līdz Objekta pieņemšanai ekspluatācijā, tajā skaitā:

3.8.1. 210 (divi simti desmit) kalendārās dienas Būvdarbu veikšanai;

3.8.2. 60 (sešdesmit) kalendārās dienas Objekta pieņemšanai ekspluatācijā.

3.9. Visi Līguma 3.8. punkta apakšpunktos noteiktie Darbi uzskatāmi par pilnībā pabeigtiem ar dienu, kad Objekts ir pieņemts ekspluatācijā, atbilstoši Būvniecības likumam, Vispārīgajiem būvnoteikumiem un citiem Latvijas Republikas spēkā esošajiem normatīvajiem aktiem, kas attiecināmi uz Būvdarbiem un Objekts ar nodošanas – pieņemšanas aktu ir nodots Pasūtītājam. Līguma 3.6., 3.7. un 3.8.punktos minētie termiņi var tikt mainīti Līgumā noteiktos gadījumos.

3.10. Būvuzņēmējam ar pavadvēstuli jāiesniedz Pasūtītājam Līguma 12.1.punktā noteiktās apdrošināšanas polises ne vēlāk kā 5 (piecu) darbdienu laikā no Līguma abpusējas parakstīšanas dienas.

3.11. Ja Būvdarbu izpildīšanas procesā Būvuzņēmējam ir radušies fiziski šķēršļi vai apstākļi, kurus tas kā pieredzējis un kvalificēts Būvuzņēmējs iepriekš nevarēja paredzēt atbilstoši Līguma 1.4.punktam, tad viņam ir tiesības, vispirms rakstiski saskaņojot ar Pasūtītāju šķēršļu likvidēšanas metodes un izmaksas, saņemt konkrētās Būvdarbu pozīcijas un tehnoloģiski saistīto Būvdarbu pozīciju izpildes termiņa pagarinājumu, kas atbilst šo fizisko šķēršļu vai apstākļu darbības ilgumam. Par tādiem šķēršļiem un apstākļiem Līdzēji uzskata jebkādu Būvdarbu pārtraukšanu Objektā, kas rodas Pasūtītāja saistību nepildīšanas rezultātā vai pēc Pasūtītāja norādījuma, kā arī valsts institūciju vai pašvaldības iestāžu aizliegums, kas nav radies Būvuzņēmēja vainas dēļ. Pasūtītājs veic minēto apstākļu izvērtēšanu un sniedz atbildi Būvuzņēmējam iespējami īsā laikā, bet ne ilgāk kā 10 (desmit) darbdienu laikā no minētā Būvuzņēmēja pieprasījuma saņemšanas.

3.12. Visas izmaksas, kas attiecas uz Objekta uzturēšanu, t.sk., bet neaprobežojoties tikai ar minēto, Objekta sagatavošanu Būvdarbu veikšanai, nepieciešamības gadījumā – apsildi, Būvuzņēmēja tehnikas mobilizāciju Objektā, Objekta atgriešanu iepriekšējā stāvoklī u.c.) sedz Būvuzņēmējs.

**4. BŪVDARBU IZPILDES NOTEIKUMI**

4.1. Būvdarbi ir jāveic, ievērojot Iepirkuma nosacījumus un Būvuzņēmēja iesniegto piedāvājumu Iepirkumam, saskaņā ar Būvniecības likumu, Vispārīgajiem un Speciālajiem būvnoteikumiem, Latvijas būvnormatīviem un Latvijas nacionālā standartu prasībām, tehnisko dokumentāciju, Līguma nosacījumiem un Pasūtītāja vai Būvuzrauga norādījumiem, ciktāl šādi norādījumi neizmaina Līguma nosacījumus, Līguma kopējo summu, Būvdarbu apjomus vai Būvdarbu izpildes termiņus.

4.2. Būvuzņēmējs atzīst, ka Būvdarbu tehniskā dokumentācija ir skaidra un ka Būvdarbus var realizēt, nepārkāpjot Latvijas Republikā spēkā esošo normatīvo aktu prasības un publiskos ierobežojumus, un atbilstoši Līguma nosacījumiem. Būvuzņēmējs ir tiesīgs atkāpties no tehniskās dokumentācijas tikai ar Pasūtītāja, Būvuzrauga un Autoruzrauga rakstisku piekrišanu.

4.3. Ja Būvuzņēmējs konstatē trūkumus (t.sk., neveiksmīgi risinājumi, materiālu un metožu pielietojumi u.c.) tehniskajā dokumentācijā, tam 2 (divu) darbdienu laikā rakstiski jāinformē Pasūtītājs. Šajā punktā minētie apstākļi nedod tiesības Būvuzņēmējam vienpusēji atkāpties no Līguma izpildes vai apturēt Būvdarbu izpildi Objektā.

4.4. Būvuzņēmējs 5 (piecu) darbdienu laikā pēc Līguma abpusējas parakstīšanas dienas ieceļ sertificētu atbildīgo Būvdarbu vadītāju, sertificētu speciālistu siltumapgādes, ventilācijas un gaisa kondicionēšanas sistēmu būvdarbu vadīšanā, sertificētu speciālistu elektroietaišu izbūves būvdarbu vadīšanā un speciālistu darba aizsardzībā, un, ja nepieciešams, to palīgus, atbilstoši Būvuzņēmēja Iepirkuma piedāvājumam. Atbildīgie Būvdarbu vadītāji veic Latvijas Republikas normatīvajos aktos noteiktās funkcijas. Atbildīgo Būvdarbu vadītāju Būvuzņēmējs ir tiesīgs nomainīt tikai ar Pasūtītāja rakstisku piekrišanu, nodrošinot, ka attiecīgā atbildīgā Būvdarbu vadītāja kvalifikācija pilnībā atbilst Iepirkuma nolikumā noteiktajai. Būvuzņēmējam 5 (piecu) darbdienu laikā pēc Pasūtītāja rakstiska pieprasījuma vai atbildīgā Būvdarbu vadītāja, sertificēta speciālista siltumapgādes, ventilācijas un gaisa kondicionēšanas sistēmu būvdarbu vadīšanā, sertificēta speciālista elektroietaišu izbūves būvdarbu vadīšanā un speciālista darba aizsardzībā prombūtnes, kas ilgāka par 3 (trīs) darbdienām, gadījumā, ir pienākums nomainīt attiecīgo speciālistu, iepriekš rakstiski saskaņojot ar Pasūtītāju attiecīgā piedāvāto kandidatūru. Būvuzņēmēja piedāvātā attiecīgā speciālista kvalifikācijai pilnībā ir jāatbilst Iepirkuma nolikumā noteiktajai. Kvalifikācijas atbilstību izvērtē Pasūtītājs, pamatojoties uz Būvuzņēmēja sniegto informāciju.

4.5. Būvuzņēmējs nodrošina atbildīgā Būvdarbu vadītāja atrašanos Objektā visu laiku, kad Objektā norisinās Būvdarbi. Būvuzņēmējs garantē, ka tā Būvdarbu izpildē norīkotais atbildīgais Būvdarbu vadītājs realizēs veicamo Būvdarbu organizēšanu atbilstoši Latvijas Republikā spēkā esošajos normatīvajos aktos un Līgumā noteiktajam.

4.6. Objektam piegādājamie un Būvdarbu izpildei nepieciešamie materiāli, iekārtas un instrumenti, ar kuriem tiek veikti Būvdarbi Objektā, tiek pieņemti Būvuzņēmēja atbildīgā glabāšanā un viņš ir materiāli atbildīgs pilnā apmērā par to glabāšanu līdz Objekta Būvdarbu pabeigšanai un Objekta pieņemšanai ekspluatācijā.

4.7. Būvdarbu izpildē izmantojami būvizstrādājumi, iekārtas, konstrukcijas un mehānismi, kādi ir noteikti DVP, tehniskajā dokumentācijā, Būvuzņēmēja piedāvājumā Iepirkumam vai kādi ir iepriekš saskaņoti ar Pasūtītāju un pilnībā atbilst Būvdarbu apjoma sarakstam. Būvuzņēmējs apņemas ievērot būvizstrādājumu ražotāja noteiktos standartus un instrukcijas, ciktāl tie nav pretrunā ar Latvijas Republikas normatīvajiem aktiem, kā arī ievērot Būvniecības likuma prasības un Ministru kabineta 2014. gada 25. marta noteikumus Nr. 156 “Būvizstrādājumu tirgus uzraudzības kārtība”. Būvizstrādājumu, iekārtu, konstrukciju un mehānismu maiņas nepieciešamība saskaņojama ar Autoruzraugu, Būvuzraugu un Pasūtītāju, kuri izlemj, vai piedāvātie būvizstrādājumi, konstrukcijas un iekārtas atbilst Būvdarbu izpildei.

4.8. Būvuzņēmējs iesniedz Pasūtītājam, Būvuzraugam un Autoruzraugam detalizētas visu izmantojamo materiālu un iekārtu specifikācijas un informāciju par to iespējamajiem piegādātājiem, ražotājiem, ne vēlāk kā 10 (desmit) darbdienas pirms to pasūtīšanas. Apdares materiāliem ir jāiesniedz arī paraugi. Detalizētajā specifikācijā ir iekļaujama tāda informācija par konkrētajiem materiāliem un iekārtām, lai Pasūtītājs, Būvuzraugs un Autoruzraugs spētu identificēt materiālus un novērtēt to galvenās īpašības.

4.9. Ne vēlāk kā 5 (piecu) darbdienu laikā pēc tam, kad Būvuzņēmējs ir iesniedzis Pasūtītājam, Būvuzraugam un Autoruzraugam Līguma 4.8.punktā minētās detalizētās specifikācijas, Pasūtītājam ir tiesības noraidīt Būvuzņēmēja izvēlētos materiālus un iekārtas, ja tās neatbilst tehniskajā dokumentācijā noteiktajām prasībām, kā arī pieprasīt to aizstāšanu ar atbilstīgiem materiāliem. Noraidīšana nedod tiesības Būvuzņēmējam prasīt Līguma termiņa pagarinājumu.

4.10. Veicot Būvdarbus, Būvuzņēmējam jāpielieto Būvdarbu tehnoloģija, būvmateriāli un iekārtas, kas garantē Latvijas būvnormatīvos, ES un nacionālajā standartos noteikto, kā arī Pasūtītāja izvirzītās vides aizsardzības prasības, nodrošinot vides aizsardzības pasākumu īstenošanas kontroli Objektā.

4.11. Būvuzņēmējam jāveic apkārtējās vides aizsardzības pasākumi, kas saistīti ar Būvdarbiem Objektā.

4.12. Būvuzņēmējs veic Objektā uzstādīto iekārtu un mehānismu pārbaudi, komplekso iekārtu un mehānismu izmēģināšanu (testus) ekspluatācijā.

4.13. Būvdarbu veikšanai visu nepieciešamo atļauju, tajā skaitā, bet neaprobežojoties tikai ar minēto, satiksmes organizācijai, transporta kustības ierobežošanai un tml., un nepieciešamo saskaņojumu ar citām atbildīgām institūcijām saņemšanu, kā arī visu Būvdarbu sagatavošanai un norisei nepieciešamo papildu darbu, tajā skaitā, bet neaprobežojoties tikai ar minēto, nožogojuma uzstādīšana, sabiedriskās drošības nodrošināšana un citi darbi) nodrošina Būvuzņēmējs.

4.14. Būvdarbi, kas tehnoloģiski izdarāmi ar trokšņiem, piesārņojumu un tml., veicami ievērojot Latvijas Republikas spēkā esošajos normatīvajos aktos noteiktās prasības un pēc saskaņošanas ar Pasūtītāju.

4.15. Būvuzņēmējs ierīko Būvdarbiem nepieciešamās palīgtelpas (piemēram, pārvietojamās ģērbtuves, tualetes un noliktavas telpas) un sedz visus ar šo palīgtelpu ierīkošanu un uzturēšanu saistītos izdevumus visā Būvdarbu veikšanas laikā.

4.16. Būvuzņēmējs sedz izdevumus par elektroenerģiju, ūdeni, kanalizāciju un citiem izmantotajiem komunālajiem pakalpojumiem Būvdarbu veikšanas laikā pamatojoties uz Pasūtītāja izrakstīto ikmēneša rēķinu par patērēto elektroenerģiju un ūdeni. Būvuzņēmējs rēķinus apmaksā 5 (piecu) darbdienu laikā.

4.17. Būvuzņēmējs ir atbildīgs par darba drošības, aizsardzības, ugunsdrošības un citu noteikumu ievērošanu Būvdarbu veikšanas procesā, kā arī visu būvniecības uzraudzības dienestu priekšrakstu ievērošanu.

4.18. Būvuzņēmējam jānodrošina, lai Pasūtītāja pārstāvjiem, Būvuzraugam un Autoruzraugam būtu brīva un droša pieeja Objektam. Minētajām personām ir tiesības izmantot Būvuzņēmēja instrumentus un pārbaudes ierīces, kas pieejamas Objektā, kā arī saņemt savu pienākumu pildīšanai nepieciešamo palīdzību no citiem. Būvuzņēmējam Būvdarbu izpildes laikā Objektā jānodrošina Pasūtītāja norādīto personu brīva piekļūšana Objektam.

4.19. Būvuzņēmējs nodrošina būvizkārtnes izgatavošanu, tās satura rakstisku saskaņošanu ar Pasūtītāju un izvietošanu redzamā vietā pie Objekta Latvijas Republikā spēkā esošajos normatīvajos aktos noteiktajā kārtībā.

4.20. Būvuzņēmējs ir atbildīgs par nepiederošo personu atrašanos Objektā Būvdarbu izpildes laikā.

4.21. Būvuzņēmējs nav tiesīgs bez Pasūtītāja rakstiskas piekrišanas veikt Objektā tādus Būvdarbus, kuri saskaņā ar Līgumu un tā pielikumiem nav uzdoti, izņemot Līgumā noteiktajos gadījumos.

4.22. Ja Būvdarbu izpildes laikā Pasūtītājs konstatē, ka Būvdarbi nenotiek atbilstoši apstiprinātajam Būvdarbu izpildes kalendārajam grafikam, Būvuzņēmējam 2 (divu) darbdienu laikā ir jāiesniedz Pasūtītājam rakstveida paskaidrojums par Būvdarbu izpildes kalendārā grafika neievērošanas iemesliem. Atbilstoši Pasūtītāja norādījumiem Būvuzņēmējam ir jāsagatavo grozījumi apstiprinātā Būvdarbu izpildes kalendārajā grafikā, lai varētu ievērot Objekta pieņemšanas ekspluatācijā termiņu.

4.23. Ja pēc Pasūtītāja vai Būvuzņēmēja iniciatīvas rodas nepieciešamība veikt Būvdarbus, kuri nav paredzēti Līgumam pievienotajos pielikumos, tad tos var veikt tikai tad, ja ievērotas Latvijas Republikā spēkā esošo normatīvo aktu un Līguma prasības un starp Pusēm noslēgta rakstiska vienošanās.

4.24. Būvuzņēmējs ar Pasūtītāja rakstisku piekrišanu vai Līguma 8.2.4. punktā minētajā kārtībā var neveikt Objektā tādus Būvdarbus, kas ir paredzēti tehniskajā dokumentācijā, bet dabā faktiski nav nepieciešami. Ja Būvdarbi ir pieņemti saskaņā ar 2.2.1. un 10.5. punktu, tad šajā gadījumā galīgajā rēķinā tiek samazināta Līguma kopējā summa par neveiktajiem Būvdarbiem.

4.24. Būvuzņēmējs nodrošina Būvdarbu žurnāla aizpildīšanu katru darbdienu, bet par segto Būvdarbu un nozīmīgu konstrukciju elementu uzrādīšanu vismaz 24 (divdesmit četras) stundas iepriekš brīdina Pasūtītāju, nosūtot uzaicinājumu uz e-pastu\_\_\_\_\_\_\_\_\_, Būvuzraugu, nosūtot uzaicinājumu uz e-pastu:\_\_\_\_\_\_\_\_\_\_\_\_, un Autoruzraugu, nosūtot uzaicinājumu uz e-pastu: \_\_\_\_\_\_\_\_\_\_\_\_\_\_\_\_\_. Būvuzņēmējs uzaicinājumā norāda: izpildītos Būvdarbus, atrašanās vietu ēkas asīs.

4.25. Visai tehniskai dokumentācijai, kas attiecas uz Būvdarbu izpildi Objektā un kuras uzrādīšanu var prasīt attiecīgās valsts un pašvaldības amatpersonas, Autoruzraugs, Būvuzraugs vai Pasūtītājs, pastāvīgi jāatrodas Objektā, ko nodrošina Būvuzņēmējs.

4.26. Būvuzņēmējs nodrošina visas Būvdarbu izpildes procesā nepieciešamās dokumentācijas sagatavošanu un iesniegšanu Pasūtītājam saskaņā ar tehnisko dokumentāciju un Latvijas Republikā spēkā esošajiem normatīvajiem aktiem.

4.27. Pasūtītājs apņemas izsniegt Būvuzņēmējam attiecīgu pilnvarojumu, lai Būvuzņēmējs varētu Pasūtītāja vārdā veikt ar Objekta pieņemšanu ekspluatācijā nepieciešamās darbības, kā arī kārtot visas ar to saistītās formalitātes.

4.28. Būvuzņēmējs Būvdarbu veikšanas laikā nodrošina tīrību Objektā un tā teritorijā (savlaicīga un regulāra būvgružu un citu izlietoto materiālu aizvešana u.c.) atbilstoši Latvijas Republikā spēkā esošajiem normatīvajiem aktiem un nekavējoši veic visa veida darbības, kas saistītas ar Līguma izpildes rezultātā radīto tīrības normu vai noteikumu pārkāpšanas seku novēršanu.

4.29. Par Līguma 4.28. punktā minēto prasību neievērošanu Pasūtītājam ir tiesības ieturēt līgumsodu – EUR 100.00 (viens simts *euro*) apmērā par katru konstatēto gadījumu.

4.30. Būvdarbu veikšanas laikā, bet ne vēlāk kā Būvdarbu beigšanas dienā, Būvuzņēmējam par saviem līdzekļiem jāizved no Objekta būvgruži un neizmantotie materiāli, konstrukcijas, kā arī Būvuzņēmējam piederošais inventārs un darbarīki, un jānodod Pasūtītājam Objekts tīrs un sakārtots.

4.31. Būvuzņēmējam jāievēro un jāizpilda citi Būvdarbu izpildes noteikumi, kas izriet no Līguma, tehniskās dokumentācijas un Latvijas Republikā spēkā esošajiem normatīvajiem aktiem.

**5. BŪVDARBU DROŠĪBA UN ATBILDĪBA**

5.1. Būvuzņēmējs atbild par visu to personu drošību Objektā, kurām ir tiesības tur atrasties un nodrošina nepiederošu vai neatbilstoši ekipētu personu neielaišanu Objektā. Būvuzņēmējs ir atbildīgs par darba drošības noteikumu ievērošanu Objektā.

5.2. Būvuzņēmējs ir materiāli atbildīgs par Pasūtītājam, trešajām personām vai apkārtējai videi nodarītajiem zaudējumiem, kas radušies Būvuzņēmēja vainas dēļ Būvdarbu izpildes laikā.

5.3. Būvuzņēmējs, parakstot Līgumu, apliecina, ka tā nodarbinātajiem ir atbilstoša kvalifikācija un zināšanas, resursi, prasmes un iemaņas, kas nepieciešamas Būvdarbu veikšanai, vides, veselības u.c. darba aizsardzībai un darba, ugunsdrošības un citu drošības noteikumu ievērošanas nodrošināšanai.

5.4. Būvuzņēmējs garantē, ka Būvdarbu izpildes laikā tiks izmantoti cilvēka veselībai, dzīvībai un videi nekaitīgi materiāli un izejvielas, tehnoloģijas un atbilstošas Būvdarbu izpildes šķēršļu likvidēšanas metodes.

5.5. Būvuzņēmējs apņemas nodrošināt visus Pasūtītāja pārstāvjus, kuri apmeklē Objektu Būvdarbu izpildes laikā, ar visiem personas drošībai nepieciešamajiem aizsarglīdzekļiem (ķiveres, vestes u.c.).

**6. BŪVDARBU SANĀKSMES**

6.1. Būvdarbu sanāksmju (turpmāk – Sanāksmes) biežums un laiks tiek noteikts, Pusēm vienojoties, bet ne retāk kā vienu reizi nedēļā. Katrā sanāksmē obligāti tiek izskatīti jautājumi par Būvdarbu DVP, Būvdarbu izpildes kalendāro grafiku, darba drošību un Būvdarbos izmantoto materiālu un tehnoloģisko risinājumu saskaņošanu.

6.2. Sanāksmes tiek rīkotas Objektā, tās nodrošina Būvuzņēmējs un tajās piedalās Būvuzņēmēja pārstāvis, Pasūtītājs, Būvuzraugs, Autoruzraugs, atbildīgais Būvdarbu vadītājs, kā arī citas personas pēc Pasūtītāja un Būvuzņēmēja ieskatiem, kuras ir tiesīgas pieņemt lēmumus. Pirmā Sanāksme tiek rīkota 5 (piecas) darbdienas pirms Būvdarbu uzsākšanas.

6.3. Sanāksmju laikā risinātie jautājumi un pieņemtie lēmumi tiek protokolēti, ko veic Būvuzraugs, bet par lēmumu izpildi ir atbildīgs Būvuzņēmējs. Sanāksmes protokolu komentāru sniegšanai Būvuzraugs nosūta elektroniski e-pastā Pasūtītājam, Būvuzņēmējam un Autoruzraugam 2 (divu) darbdienu laikā pēc Sanāksmes norises dienas. Komentāri ir iesniedzami ne vēlāk kā līdz pēdējai dienai pirms nākamās Sanāksmes. Sanāksmju protokolus paraksta Pasūtītāja un Būvuzņēmēja pārstāvji un visi pieaicinātie speciālisti nākamajā Sanāksmē. Pēc parakstīšanas protokoli kļūst saistoši abām Pusēm un tiek pievienoti Līgumam kā tā neatņemama sastāvdaļas. Ja Sanāksmju laikā risinātie jautājumi un pieņemtie lēmumi ir pretrunā ar kādu no Līguma nosacījumiem, Puses vadās pēc Līguma nosacījumiem.

6.4. Būvuzņēmējs nedrīkst izmantot Sanāksmes protokolus un jebkurus Pasūtītāja paziņojumus, lai pierādītu, ka Būvdarbu vai Līguma apjoms ir grozīts vai mainījies, ja vien abas Puses neparaksta attiecīgus Līguma grozījumus ar skaidri izteiktu apliecinājumu.

**7. BŪVUZŅĒMĒJA PIENĀKUMI UN TIESĪBAS**

7.1. Būvuzņēmējs apņemas:

7.1.1. veikt Būvdarbus kvalitatīvi, ievērojot tehniskās dokumentācijas prasības un apjomus, saskaņoto DVP, tehnoloģisko procesu secību un Būvdarbu izpildes kalendārajā grafikā noteiktos termiņus, būvnormatīvus, Līguma nosacījumus un Pasūtītāja, Būvuzrauga un Autoruzrauga norādījumus;

7.1.2. 5 (piecu) darbdienu laikā no Līguma abpusējas parakstīšanas dienas saskaņot ar Pasūtītāju Būvdarbu nodošanas un pieņemšanas akta formu, ņemot vērā Pasūtītāja norādījumus par tajā iekļaujamo informāciju;

7.1.3. iesniegt Pasūtītājam Līgumā noteiktajā laikā un kārtībā visus Līgumā noteiktos dokumentus, bet neaprobežojoties tikai ar minēto, būvatļauju ar atzīmi par Būvdarbu uzsākšanas nosacījumu izpildi, apdrošināšanas polises, bankas garantijas, izpilddokumentāciju, ar Būvdarbu izpildi saistītos saskaņojumus un atļaujas;

7.1.4. veikt Būvdarbu sagatavošanu, tajā skaitā, bet neaprobežojoties tikai ar minēto, Būvdarbu uzsākšanai visu nepieciešamo dokumentu un dokumentu, kas nepieciešami, lai saņemtu būvatļaujā atzīmi par būvdarbu uzsākšanai izvirzīto nosacījumu izpildi, sagatavošanu un saskaņošanu un citu Būvdarbu izpildei nepieciešamo atļauju saņemšanu Latvijas Republikā spēkā esošajos normatīvajos aktos noteiktajā kārtībā;

7.1.5. uzsākt un veikt Būvdarbus Līgumā un Būvdarbu izpildes kalendārajā grafikā noteiktajos termiņos, apjomos un kārtībā;

7.1.6. nodrošināt Būvdarbu veikšanu ar kvalificētu personālu, kas pilnībā atbilst Iepirkuma nolikumam, Līguma nosacījumiem un Latvijas Republikā spēkā esošajiem normatīvajiem aktiem;

7.1.7. nodrošināt Būvdarbu izpildi tā, lai aizsargātu un nebojātu vai neiznīcinātu Objektā esošo inventāru un citas materiālās vērtības;

7.1.8. savlaicīgi nodrošināt Būvdarbiem nepieciešamo darbaspēku, instrumentus, materiālu piegādes, aprīkojumu;

7.1.9. visā Būvdarbu veikšanas laikā, ievērojot Līguma 1.4. un 3.11.punktos minētās prasības, pārbaudīt saņemtās tehniskās dokumentācijas atbilstību pareizai Būvdarbu veikšanas tehnoloģijai. Par visām konstatētajām neprecizitātēm un kļūdām tehniskajā dokumentācijā vai jaunatklātiem apstākļiem, kas var novest pie Būvdarbu kvalitātes pasliktināšanās, defektiem tajos vai kā citādi negatīvi ietekmēt izpildītos Būvdarbus, nekavējoties Līgumā noteiktajā kārtībā rakstiski informēt Pasūtītāju, Būvuzraugu un Autoruzraugu;

7.1.10. pēc Pasūtītāja, Būvuzrauga vai Autoruzrauga pieprasījuma, ne vēlāk kā 5 (piecu) darbdienu laikā, bez papildus samaksas, izstrādāt un iesniegt Pasūtītājam detalizētus rasējumus, kas nepieciešami Būvdarbu sekmīgai izpildei, un tos rakstiski saskaņot ar Pasūtītāju, Būvuzraugu un Autoruzraugu pirms attiecīgo Būvdarbu uzsākšanas. Detalizētu rasējumu izstrāde nerada Būvuzņēmējam tiesības prasīt Līguma izpildes termiņa pagarinājumu;

7.1.11. ievērot visus Pasūtītāja pārstāvja, Būvuzrauga un Autoruzrauga iebildumus un aizrādījumus un novērst minēto personu norādītos defektus vai trūkumus viņu norādītajos termiņos Objektā, ja šie defekti vai trūkumi, iebildumi un aizrādījumi ir pamatoti un tie nav pretrunā ar Līgumu, tehnisko dokumentāciju un Būvdarbu tāmēm;

7.1.12. pēc Pasūtītāja pieprasījuma 2 (divu) darbdienu laikā sniegt rakstisku atskaiti par paveikto Būvdarbu norises gaitu, rezultātiem un termiņu ievērošanu, iepriekš rakstiski saskaņojot ar Pasūtītāju minētās atskaites formu;

7.1.13. nekavējoties brīdināt Pasūtītāju, ja Būvdarbu izpildes gaitā radušies apstākļi, kas var būt bīstami cilvēku veselībai vai dzīvībai, un veikt visus nepieciešamos pasākumus, lai tos novērstu;

7.1.14. nekavējoties rakstiski informēt Pasūtītāju par visiem apstākļiem, kas atklājušies Būvdarbu izpildes procesā un var neparedzēti ietekmēt Būvdarbu izpildi;

7.1.15. uzņemties pilnu materiālo atbildību par saviem un apakšuzņēmēju veiktajiem Būvdarbiem, to izpildes termiņiem un kvalitāti Objektā. Apakšuzņēmēja maiņa vai piesaiste pieļaujama tikai ar rakstveida saskaņojumu ar Pasūtītāju;

7.1.16. atlīdzināt Pasūtītājam visus zaudējumus, ja tādi radušies Būvdarbu izpildes gaitā vai sakarā ar Būvdarbu izpildes termiņu nokavējumu vai nekvalitatīvi izpildītiem Būvdarbiem, kā arī maksāt Līgumā noteiktos līgumsodus;

7.1.17. uzņemties risku, kas var rasties Būvdarbu izpildes gaitā, tajā skaitā, bet neaprobežojoties tikai ar minēto, nelaimes gadījumi, bojājumu rašanās, zaudējumu nodarīšana trešajām personā, par laika periodu no Būvdarbu uzsākšanas līdz Līguma izpildei;

7.1.18. nodrošināt savu pārstāvju, atbildīgo Būvdarbu vadītāju klātbūtni Sanāksmēs;

7.1.19. nodrošināt Objektu ar visām nepieciešamajām ierīcēm būvgružu aizvākšanai, kā arī nodrošināt to regulāru izvešanu uz atkritumu apsaimniekošanas poligonu, kā arī iesniegt Pasūtītājam dokumentu kopijas, kas apliecina apsaimniekošanas poligona izmantošanu, kopā ar Līguma 7.1.11. punktā noteikto atskaiti pēc Pasūtītāja pieprasījuma;

7.1.20. izpildīt citus pienākumus, kas izriet no Līguma un Latvijas Republikā spēkā esošajiem normatīvajiem aktiem;

7.1.21. ja Būvdarbu izpildes laikā Būvuzņēmējs nodara Objektam un tā pieguļošās teritorijas infrastruktūras/labiekārtojuma u.c. elementu bojājumus, Būvuzņēmējs tos novērš par saviem līdzekļiem.

7.2. Būvuzņēmēja tiesības:

7.2.1. saņemt samaksu par Būvdarbu izpildi Līgumā noteiktajā kārtībā un apjomā;

7.2.2. Būvdarbu izpildē piesaistīt apakšuzņēmējus Līgumā noteiktajā kārtībā un apjomā;

7.2.3. saņemt no Pasūtītāja Būvdarbu izpildei nepieciešamos dokumentus, kas ir Pasūtītāja rīcībā;

7.2.4. rakstiski saskaņojot ar Pasūtītāju un Būvuzraugu, apturēt Būvdarbu izpildi, ja tehniskajā dokumentācijā pieļautas nopietnas kļūdas vai nepilnības, kas var apdraudēt Objekta drošu ekspluatāciju, kā arī cilvēku dzīvību vai veselību. Par šādām kļūdām vai nepilnībām Būvdarbos Būvuzņēmējam rakstiski jāinformē Pasūtītājs ne vēlāk kā 2 (divu) darbdienu laikā no to atklāšanas brīža. Par Būvdarbu apturēšanas un to izpildes atsākšanas termiņu Puses un Būvuzraugs vienojas rakstiski, izvērtējot tehniskajā dokumentācijā konstatētās nepilnības un to novēršanas iespējas, vienlaicīgi atbilstoši tam rakstiski arī precizējot Līguma pielikumā esošo Būvdarbu izpildes kalendāro grafiku. Šajā punktā minētie apstākļi nevar būt par pamatu vienpusējai Līguma izbeigšanai;

7.2.5. citas tiesības, kas izriet no Līguma un Latvijas Republikā spēkā esošajiem normatīvajiem aktiem.

**8. PASŪTĪTĀJA PIENĀKUMI**

8.1. Pasūtītājs apņemas:

8.1.1. nodot Būvuzņēmējam Objektu Līgumā noteiktajā kārtībā un termiņā;

8.1.2. pieņemt no Būvuzņēmēja izpildītos Būvdarbus Līgumā noteiktajā kārtībā pēc tam, kad Pasūtītājs un Būvuzraugs iepriekš pārbaudījuši un atzinuši Būvdarbu kvalitāti par atbilstošu Līguma nosacījumiem un Latvijas Republikā spēkā esošajiem normatīvajiem aktiem;

8.1.3. veikt apmaksu par izpildītiem Būvdarbiem saskaņā ar Līguma nosacījumiem;

8.1.4. savlaicīgi informēt Būvuzņēmēju par iemesliem, kas iespējams var traucēt Būvdarbus;

8.1.5. nodrošināt Būvdarbu būvuzraudzību un autoruzraudzību šajā Līgumā noteiktajā kārtībā un apjomā.

8.2. Pasūtītājam ir tiesības:

8.2.1. neveikt apmaksu par izpildītiem Būvdarbiem, ja dokumentāli ar aktu, ko sastādījušas abas Puses vai būvniecības darbu kontrolējoša institūcija, vai kompetenta amatpersona, konstatēta Būvdarbu neatbilstoša kvalitāte vai būtiska atkāpe no Latvijas Republikā spēkā esošajiem normatīvajiem aktiem, līdz šo trūkumu novēršanai par Būvuzņēmēja līdzekļiem Pasūtītāja norādītajā termiņā. Šāda trūkumu novēršana nerada tiesības uz Līguma izpildes termiņa pagarinājumu;

8.2.2. jebkurā laikā pārbaudīt Būvdarbu apjoma izpildi un kvalitāti. Šāda pārbaude nemazina Līgumā paredzēto Būvuzņēmēja atbildību. Pārbaudes laikā noskaidrot, kādā mērā Būvdarbi vai daļa no tiem atbilst Līguma dokumentu un Latvijas Republikā spēkā esošo normatīvo aktu prasībām. Defekti, kuri konstatēti Būvdarbu pārbaudes laikā, tiek atzīmēti pārbaudes aktā;

8.2.3. ievērojot Publisko iepirkumu likumā noteikto, prasīt no Būvuzņēmēja papildu darbu veikšanu, iepriekš vienojoties par papildu darbu apjomu, cenu un samaksas kārtību;

8.2.4. Būvdarbu gaitā vienpersoniski samazināt Līgumā noteikto Būvdarbu apjomu, attiecīgi samazinot arī Līguma kopējo summu, bet ne vairāk kā 20% (divdesmit procenti) no kopējā Būvdarbu apjoma;

8.2.5. pieprasīt Būvuzņēmējam iesniegt dokumentu kopijas, kas apliecina, ka Būvuzņēmējs ir veicis regulāru būvgružu izvešanu uz sadzīves atkritumu apsaimniekošanas poligonu;

8.2.6. citas tiesības un pienākumi, kas izriet no Līguma un Latvijas Republikā spēkā esošajiem normatīvajiem aktiem.

**9. APAKŠUZŅĒMĒJI**

9.1. Būvuzņēmēja personālu, kuru tas iesaistījis Līguma izpildē un par kuru sniedzis informāciju Iepirkumā, kā arī apakšuzņēmējus, par kuriem tas informējis Pasūtītāju, drīkst mainīt tikai ar Pasūtītāja rakstveida piekrišanu, ņemot vērā Publisko iepirkumu likuma 62. pantā noteikto, kā arī maiņai piedāvātajam personālam pilnībā jāatbilst Iepirkuma nolikuma un Līguma nosacījumiem.

9.2. Būvuzņēmējs var izmantot tikai kompetentus un uzticamus, un licencētus (ja nepieciešams) apakšuzņēmējus Būvdarbu izpildei. Būvuzņēmējs rakstiski paziņo Pasūtītājam par jebkuru apakšuzņēmēju, kuru tas vēlas piesaistīt, vismaz 10 (desmit) darbdienas iepriekš un iegūst rakstisku piekrišanu no Pasūtītāja pirms attiecīgā jaunā apakšuzņēmēja piesaistīšanas, aprakstot tādam apakšuzņēmējam nododamo Būvdarbu apjomu un daudzumu.

9.3. Apakšuzņēmēju maiņas gadījumā Būvuzņēmējam rakstiski jāpaziņo Pasūtītājam Būvdarbu veids un apjoms, kā arī tam paredzētā apakšuzņēmēja nosaukums, reģistrācijas numurs, juridiskā adrese vai vārds, uzvārds, personas kods, dzīvesvietas adrese. Vienīgi Būvuzņēmējs ir pilnībā atbildīgs Pasūtītājam par apakšuzņēmēja veiktajiem Būvdarbiem tāpat kā par sevis veikto. Būvuzņēmējs ir atbildīgs par visu savu saistību izpildi pret apakšuzņēmēju, tajā skaitā samaksas veikšanu, un Pasūtītājs neuzņemas nekādu atbildību pret apakšuzņēmēju.

9.4. Būvuzņēmējam jānodrošina, ka apakšuzņēmējs tam uzticēto Būvdarbu daļu nenodos tālāk.

9.5. Būvdarbu laikā Pasūtītājam ir tiesības pamatoti pieprasīt nomainīt apakšuzņēmēju, ja apakšuzņēmējs Būvdarbu daļu veic nekvalitatīvi vai neievēro Latvijas Republikā spēkā esošus normatīvos aktus. Būvuzņēmēja pienākums ir nodrošināt Pasūtītāja prasību izpildi par pamatotu apakšuzņēmēja nomaiņu.

9.6. Ja Būvuzņēmējs neievēro Līguma 9.1., 9.2., 9.3. vai 9.4. punktā minēto, Pasūtītājs var apturēt Būvdarbu izpildi līdz Būvuzņēmējs ir novērsis konstatētos pārkāpumus. Tādā gadījumā Līguma izpildes termiņš netiek pagarināts.

**10. BŪVDARBU PIEŅEMŠANA**

10.1. Izpildītiem Būvdarbiem jāatbilst Līgumā, tehniskajā dokumentācijā un Latvijas Republikā spēkā esošajos normatīvajos aktos noteiktajām prasībām un jābūt izpildītiem kvalitatīvi.

10.2. Pēc katra nozīmīga konstrukcijas elementa vai segto Būvdarbu pabeigšanas posma, Būvuzņēmējs par to 24 (divdesmit četras) stundas iepriekš rakstiski paziņo Pasūtītājam nosūtot paziņojumu uz e-pastu \_\_\_\_\_\_\_\_\_\_\_, Būvuzraugam, nosūtot paziņojumu uz e-pastu \_\_\_\_\_\_\_\_\_\_\_ un Autoruzraugam, nosūtot paziņojumu uz e-pastu \_\_\_\_\_\_\_\_\_\_, un iesniedzot nozīmīga konstrukcijas elementa un/vai segto Būvdarbu nodošanas un pieņemšanas aktu, un veic to uzrādīšanu un nodošanu Būvuzraugam un Autoruzraugam. Būvuzraugs, Autoruzraugs un Pasūtītājs 10 (desmit) darbdienu laikā pēc minētā akta saņemšanas pārbauda izpildīto Būvdarbu apjomu un kvalitāti, kā arī Būvdarbu izpildes dokumentāciju un paraksta Būvdarbu nodošanas un pieņemšanas aktu vai rakstiski norāda iebildumus.

10.3. Ja segtajos Būvdarbos ir konstatēti defekti, par ko Pasūtītājs vai Būvuzraugs, vai Autoruzraugs ir nosūtījis Būvuzņēmējam motivētu atteikumu parakstīt Līguma 10.2. punktā minēto aktu, Būvuzņēmējam tie jānovērš Pasūtītāja norādītajā termiņā un pēc defektu novēršanas atkārtoti jāveic segto Būvdarbu nodošana.

10.4. Ja Pasūtītājs vai Būvuzraugs, vai Autoruzraugs ir konstatējis nozīmīga konstrukcijas elementa vai segto Būvdarbu neatbilstību Līguma nosacījumiem, Latvijas Republikā spēkā esošajiem normatīvajiem aktiem un/vai Būvdarbu tehniskajai dokumentācijai, kā arī, ja Būvuzņēmējs nav pieaicinājis Pasūtītāju un Būvuzraugu, Autoruzraugu šādu Būvdarbu pārbaudē, visus izdevumus sakarā ar konstatēto neatbilstību novēršanu un konstrukciju un/vai segto Būvdarbu atklāšanu un uzrādīšanu Pasūtītājam un Būvuzraugam, Autoruzraugam sedz Būvuzņēmējs.

10.5. Jebkurus Līgumā paredzētos un izpildītos Būvdarbus, tajā skaitā 10.11. punktā atrunātajā gadījumā, pēc kvalitātes un daudzuma Būvuzņēmējs nodod Pasūtītājam, noformējot atbilstošu Būvdarbu nodošanas un pieņemšanas aktu. Pasūtītājam Būvdarbu nodošanas un pieņemšanas akts jāizskata 10 (desmit) darbdienu laikā, pārbaudot izpildīto Būvdarbu apjomu un kvalitāti un, ja Pasūtītājs konstatē, ka Būvdarbu izpilde ir veikta atbilstoši Līguma nosacījumiem, tā pielikumiem un tehniskajai dokumentācijai, kā arī saskaņā ar Latvijas Republikā spēkā esošajiem normatīvajiem aktiem, Puses paraksta Būvdarbu nodošanas un pieņemšanas aktu. Ja izpildīto Būvdarbu pieņemšanas procesā tiek konstatēti nepadarīti Būvdarbi, defekti vai atkāpes no Līguma nosacījumiem vai tehniskās dokumentācijas, Būvdarbu pieņemšana tiek pārtraukta un tiek sastādīts akts, kurā tiek uzskaitīti visi konstatētie defekti/trūkumi un atkāpes no Līguma nosacījumiem un tehniskās dokumentācijas un/vai Latvijas Republikā spēkā esošajiem normatīvajiem aktiem, kā arī tiek noteikti termiņi, kuros Būvuzņēmējam ir jānovērš minētie defekti/trūkumi. Būvdarbu nodošanas un pieņemšanas akts ir spēkā, ja to ir parakstījuši Pasūtītāja un Būvuzņēmēja pilnvarotie pārstāvji, kā arī Būvuzraugs.

10.6. Būvuzņēmējam jānovērš Būvdarbu nodošanas un pieņemšanas aktā minētie defekti Pasūtītāja norādītajā termiņā. Ja par defektiem ir atbildīgs Būvuzņēmējs, izdevumi par defektu novēršanas darbu jāsedz Būvuzņēmējam un tas nedod tiesības uz Līguma izpildes termiņa pagarinājumu.

10.7. Ja Būvuzņēmējs uzskata, ka viņš nav atbildīgs par kādu Būvdarbu defektu, kas konstatēts Līgumā noteiktajā kārtībā, viņam par to rakstiski jāziņo Pasūtītājam. Ja Pasūtītājs tomēr uztur prasījumu atbilstoši Līguma 10.10.punktam, tad Būvuzņēmējam jāveic defektu novēršanas darbi. Pēc Būvdarbu defektu novēršanas Būvuzņēmējam par to nekavējoties, bet ne vēlāk kā 3 (trīs) darbdienu laikā, rakstiski jāinformē Pasūtītājs. Būvdarbi tiek pieņemti Līgumā noteiktajā kārtībā.

10.8. Ja Būvuzņēmējs atsakās novērst Būvdarbu defektus saskaņā ar Līguma 10.6.punktu un par to rakstiski ir paziņojis Pasūtītājam, tad Pasūtītājam ir tiesības pieaicināt citu būvuzņēmēju defektu novēršanai. Defektu novēršanas darbu izmaksas tiek segtas, samazinot Būvuzņēmējam veicamo samaksu par Būvdarbiem, kā arī šis apstāklis nevar būt par pamatu Būvdarbu garantijas apjoma samazinājumam vai pilnīgam atteikumam no tās.

10.9. Defektu novēršana tiek fiksēta ar Pušu abpusēju Defektu novēršanas nodošanas un pieņemšanas akta parakstīšanu.

10.10. Pasūtītājs ir tiesīgs noteikt jebkura risinājuma ekspertīzi, pieaicinot neatkarīgus ekspertus. Ekspertīzes izdevumus sedz Pasūtītājs. Ja ekspertīzes rezultātā tiek konstatēti trūkumi vai nepilnības, kas radušies Būvuzņēmēja vainas, nolaidības vai neuzmanības dēļ, ekspertīzes izdevumus pilnā apmērā sedz Būvuzņēmējs.

10.11. Pēc visu Būvdarbu pabeigšanas Līguma 3.8.1.punktā noteiktajā termiņā Būvuzņēmējs 2 (divu) darbdienu laikā rakstiski par to paziņo Pasūtītājam un nododot Pasūtītājam visu ar Būvdarbu veikšanu saistīto būvniecības izpilddokumentāciju, un veic Būvdarbu nodošanu atbilstoši Līguma 10.5.punktam, sagatavojot noslēguma Būvdarbu nodošanas un pieņemšanas aktu. Izpilddokumentāciju iesniedz papīra formātā 4 (četros) eksemplāros un uz elektroniska datu nesēja (piemērotos formātos – Word, Excel, Adobe Reader (\*.pdf), Autocad (\*.dwg)).

10.12. Pēc Būvdarbu pabeigšanas un nodošanas Pasūtītājam, ja Būvuzņēmējs ir ievērojis visus Līguma nosacījumus, Būvuzņēmējs Līguma 3.8.2.punktā noteiktajā termiņā organizē Objekta pieņemšanu ekspluatācijā atbilstoši Būvniecības likumam, Vispārīgajiem būvnoteikumiem un citiem Latvijas Republikā spēkā esošajiem normatīvajiem aktiem.

10.13. Līdz Objekta pieņemšanai ekspluatācijā akta parakstīšanas brīdim Būvuzņēmējs nodrošina veikto Būvdarbu un Objekta uzturēšanu un saglabāšanu. Pēc Objekta pieņemšanas ekspluatācijā Būvuzņēmējs 2 (divu) darbdienu laikā nodod Objektu Pasūtītājam ar attiecīgu Objekta nodošanas aktu.

10.14. Ja Objekta pieņemšanas ekspluatācijā laikā tiek konstatēti Būvdarbu defekti vai trūkumi, Objekta pieņemšana ekspluatācijā tiek pārtraukta, un Puses rīkojas atbilstoši Līguma 10.5.-10.11. punktiem.

10.15. Visi papildu izdevumi par atkārtotu Objekta pieņemšanu ekspluatācijā tiek ieturēti no Būvuzņēmējam veicamās gala samaksas par Būvdarbiem.

10.16. Jautājumus, kas Būvdarbu izpildes laikā rodas Būvdarbu un materiālu kvalitātes novērtēšanā un to atbilstību tehniskajai dokumentācijai, izskata Pasūtītājs un Būvuzraugs.

10.17. Visas tehniskās izmaiņas un neskaidrības tehniskajā dokumentācijā Būvuzņēmējs rakstiski saskaņo ar Būvuzraugu, Autoruzraugu un Pasūtītāju.

10.18. Ne akta par Objekta pieņemšanu ekspluatācijā parakstīšana, ne arī noslēguma Būvdarbu nodošanas un pieņemšanas akta parakstīšana neatbrīvo Būvuzņēmēju no atbildības par Būvdarbu defektiem Būvdarbu garantijas laikā, kuri atklājas pēc Objekta pieņemšanas ekspluatācijā.

**11. GARANTIJAS UN DEFEKTU NOVĒRŠANA**

11.1. Būvuzņēmējs garantē, ka Objekts un izpildītie Būvdarbi ir kvalitatīvi, funkcionāli izmantojami tam paredzētajam mērķim, atbilst tehniskās dokumentācijas prasībām, tie ir izpildīti atbilstoši Līguma nosacījumiem un saskaņā ar Latvijas Republikā spēkā esošajiem normatīvajiem aktiem un Būvdarbos, materiālos vai iekārtās nav defektu. Tas nozīmē, ka Būvuzņēmējs ir atbildīgs par visiem defektiem un Pasūtītājam nodarītiem zaudējumiem, kas rodas vai var rasties šādas neatbilstības gadījumā.

11.2. Būvuzņēmējs garantē Būvdarbu izpildē izmantoto materiālu, sistēmu izbūvēs izmantoto materiālu un iekārtu atbilstību Līguma nosacījumiem, tehniskajai dokumentācijai, standartiem un tehniskajiem noteikumiem, to nodrošināšanu ar atbilstības sertifikātiem un tehniskajām pasēm un citiem dokumentiem, kuri apliecina to kvalitāti un kuri ir nepieciešami saskaņā ar Latvijas Republikā spēkā esošajiem normatīvajiem aktiem.

11.3. Būvuzņēmējs ir atbildīgs par visām darbībām un izmaksām, kas ir saistītas ar jebkuru materiālu, iekārtu un būvniecības produktu importēšanu. Minētie produkti tiek importēti Būvuzņēmēja vārdā un Būvuzņēmējs ir pilnībā atbildīgs par visu nepieciešamo importa atļauju saņemšanu un nodevu samaksāšanu, un atlīdzina Pasūtītājam par izmaksām, kādas tam var rasties, ja Būvuzņēmējs neizpilda šo pienākumu;

11.4. Visiem Būvdarbu izpildē izmantojamiem materiāliem jāatbilst Latvijas nacionālajā standarta statusā adaptētiem Eiropas Standartiem, Latvijas nacionālajiem standartiem, starptautisko vai reģionālo standartizācijas organizāciju standartiem. Attiecīgajam garantijas termiņam jāatbilst vismaz Līgumā noteiktajam garantijas termiņam un tā neierobežo ražotāja sniegto garantiju.

11.5. Būvdarbu un Būvdarbu izpildei izmantojamo būvizstrādājumu, iekārtu, mehānismu, konstrukciju un inženierkomunikāciju garantijas termiņš tiek noteikts 60 (sešdesmit) mēneši no Objekta pieņemšanas ekspluatācijā datuma.

11.6. Ja Būvdarbu garantijas perioda laikā ir atklāti Būvdarbu (Būvdarbu izpildē izmantoto materiālu, iekārtu, mehānismu, sistēmu, konstrukciju u.c.) defekti vai trūkumi, Būvuzņēmējam jālikvidē tie uz sava rēķina Pasūtītāja noteiktajos termiņos, kas nav garāki par tam pašam darbam atvēlēto laiku saskaņā ar Būvdarbu izpildes kalendāro grafiku. Darbaspēka un tehnikas resursu noslodze citos Būvuzņēmēja objektos nevar būt par iemeslu defektu un trūkumu novēršanas termiņa nokavējumam.

11.7. Defektu konstatēšana un defektu novēršana Būvdarbu garantijas laikā tiek konstatēta ar aktu (turpmāk – defektu akts), kura sastādīšanā piedalās Pasūtītāja un Būvuzņēmēja pārstāvji.

11.8. Ja Pasūtītājs Būvdarbu garantijas laikā konstatē defektus, par to tiek paziņots Būvuzņēmējam, norādot arī vietu un laiku, kad Būvuzņēmējam jāierodas uz defektu akta sastādīšanu. Puses vienojas, ka Būvuzņēmējs ieradīsies Objektā uz defektu akta sastādīšanu uzaicinājumā norādītajā laikā, kurš nevar būt īsāks par 5 (piecām) darbdienām no uzaicinājuma nosūtīšanas dienas. Avārijas vai citu ārkārtējos gadījumos Būvuzņēmējam Objektā jāierodas nekavējoties (t.i., ne ilgāk kā 1 (vienas) stundas laikā) pēc Pasūtītāja paziņojuma (rakstiska vai mutiska). Pie defektu akta sastādīšanas Puses ir tiesīgas pieaicināt neatkarīgus ekspertus, kuru atzinums ir saistošs Pusēm. Izdevumus par eksperta sniegtajiem pakalpojumiem apmaksā vainīgā Puse. Ja Būvuzņēmējs neierodas uz defektu akta sastādīšanu, Pasūtītājs ir tiesīgs sastādīt defektu aktu vienpusēji, un tas ir saistošs arī Būvuzņēmējam. Par defektu akta sastādīšanu 2 (divu) darbdienu laikā no tā sastādīšanas dienas tiek paziņots Būvuzņēmējam rakstiski, norādot vietu un laiku, kad defektu akts ir ticis sastādīts. Defektu akts tiek sastādīts vismaz 3 (trīs) eksemplāros, no kuriem viens eksemplārs nodots Būvuzņēmējam, divi – Pasūtītājam.

11.9. Par defektu novēršanu tiek sastādīts defektu novēršanas akts. Pēc defektu novēršanas Būvuzņēmējs nekavējoties (ne vēlāk kā 2 (divu) darbdienu laikā) paziņo Pasūtītājam laiku, kad Pasūtītājam jāierodas Objektā uz defektu novēršanas akta sastādīšanu.

11.10. Pasūtītājam ir tiesības neparakstīt defektu novēršanas aktu, ja konstatētais defekts un tā rezultātā nodarītie bojājumi Objektam pilnībā nav novērsti.

11.11. Ja defektu novēršana Objektā netiek uzsākta un/vai veikta Pasūtītāja norādītajā termiņā, Pasūtītājam ir tiesības defektu novēršanai pieaicināt trešo personu un samaksu par defektu novēršanu veikt izmantojot Būvuzņēmēja iesniegto Objekta garantijas laika garantiju. Ja rodas starpība starp defektu novēršanas izmaksām un šajā punktā minētajām garantijām, Pasūtītājam ir tiesības piedzīt radušos starpību no Būvuzņēmēja.

11.12. Aprēķinot defektu un defektu rezultātā nodarīto bojājumu novēršanas izmaksas Objektā, tajās tiek iekļauti izdevumi par defektu un defekta rezultātā nodarīto bojājumu novēršanu, t.sk., materiāli un darbs, darbu izpildē patērētais ūdens un elektrība, atkritumi, Objekta uzkopšana u.c. izmaksas, kas nepieciešamas pilnīgai konstatēto defektu novēršanai Objektā.

11.13. Būvuzņēmējs apņemas nodrošināt Būvdarbu garantiju pilnā apmērā visā Būvdarbu garantijas periodā.

11.14. Būvuzņēmējs ir atbildīgs par Būvdarbu garantijas laikā jaunu vai atkārtotu radušos Objekta defektu novēršanu.

11.15. Garantijas laikā konstatēto defektu novēršanu un defektu radīto bojājumu novēršanu izpildē Būvuzņēmējs garantē darbu izpildes savlaicīgumu un kvalitāti, tajā skaitā darbu izpildē izmantoto materiālu kvalitāti un personāla kvalifikāciju, drošības noteikumu ievērošanu un Objekta darbības netraucēšanu.

11.16. Pasūtītājam ir tiesības aprēķināt līgumsodu par defektu akta novēršanas termiņa nokavējumu atbilstoši Līguma nosacījumiem.

11.17. Ja rodas domstarpības par pielietoto materiālu un/vai Objekta garantijas laikā veikto darbu kvalitāti un to atbilstību Līguma nosacījumiem, tiek veikta pielietoto materiālu ekspertīze Eiropas Savienībā atzītās atbilstības novērtēšanas institūcijās.

11.18. Ja Puses nevar vienoties par konstatēto defektu novēršanu un ekspertu atzinumi ir atšķirīgi, strīdus situāciju risina vispārējas jurisdikcijas tiesā pēc Objekta piekritības saskaņā ar Latvijas Republikā spēkā esošajiem normatīvajiem aktiem.

11.19. Būvdarbu izpildes un Būvdarbu garantijas laikā Būvuzņēmējam ir pienākums atrast defektu cēloņus un iesniegt priekšlikumus defektu cēloņu un seku novēršanai.

11.20. Būvuzņēmējs uzņemas risku, t.i., nepieprasot papildu samaksu no Pasūtītāja, ja Būvdarbu izpildes laikā tiek atklātas aritmētiskās kļūdas Būvuzņēmēja tāmē vai tiek konstatēts, ka Būvuzņēmējs nav piedāvājis cenu par visu apjomu u.tml.

**12. APDROŠINĀŠANA UN NODROŠINĀJUMI**

12.1. Būvuzņēmējam ir pienākums 5 (piecu) darbdienu laikā pēc Līguma abpusējas parakstīšanas dienas iesniegt Pasūtītājam:

12.1.1. Kredītiestādes vai apdrošināšanas sabiedrības izdotu saistību izpildes nodrošinājumu 5% (piecu procentu) apmērā no Līguma kopējās summas beznosacījumu garantijas veidā (izmaksājams pēc pirmā pieprasījuma);

12.1.2. Būvuzņēmēja civiltiesiskās atbildības apdrošināšanas polisi. Apdrošināšanas polisi slēdz atbilstoši Ministru kabineta 2014. gada 19. augusta noteikumiem Nr. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”. Būvuzņēmējam jānodrošina, ka apdrošināšanas polise ir spēkā visā Būvdarbu izpildes un Objekta garantijas laikā. Ja iesniegtā noslēgtās civiltiesiskās apdrošināšanas polises termiņš tuvojas beigām, Būvuzņēmējam ir pienākums iesniegt Pasūtītājam jaunu civiltiesiskās atbildības apdrošināšanas polisi. Būvuzņēmējs papildus iesniedz maksājuma uzdevumu par Būvuzņēmēja civiltiesiskās atbildības apdrošināšanas polises apmaksu un apdrošināšanas sabiedrības apliecinājumu par to, ka apdrošināšanas polise attiecas uz Līguma ietvaros veicamajiem Būvdarbiem;

12.1.3. Būvspeciālista, kas veiks atbildīgā Būvdarbu vadītāja pienākumus, profesionālās civiltiesiskās atbildības apdrošināšanas polisi. Apdrošināšanas polisi slēdz atbilstoši Ministru kabineta 2014. gada 19. augusta noteikumiem Nr. 502 “Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu”. Būvuzņēmējam jānodrošina, ka apdrošināšanas polise ir spēkā visā Būvdarbu izpildes un Objekta garantijas laikā. Ja iesniegtās noslēgtās civiltiesiskās apdrošināšanas polises termiņš tuvojas beigām, par būvspeciālistu, kurš veiks atbildīgā Būvdarbu vadītāja pienākumus, Būvuzņēmējam ir pienākums iesniegt Pasūtītājam jaunu civiltiesiskās atbildības apdrošināšanas polisi. Būvuzņēmējs papildus iesniedz maksājuma uzdevumu par būvspeciālista profesionālās civiltiesiskās atbildības apdrošināšanas polises apmaksu;

12.1.4. Būvniecības visu risku apdrošināšanu, apdrošinot Būvuzņēmēja, t.sk., tā piesaistīto apakšuzņēmēju veicamos Būvdarbus, ieskaitot visas iekārtas, materiālus, darba algas, fraktu, muitas nodevas, nodokļus, par apdrošināšanas summu, kas nav mazāka par Līguma kopējo summu un ar maksimālo pieļaujamo pašrisku ne vairāk kā 1 000,00 EUR (viens tūkstotis *euro*). Šai apdrošināšanas polisei ir jābūt spēkā visā Būvdarbu veikšanas laikā. Būvuzņēmējs papildus iesniedz maksājuma uzdevumu par būvniecības visu risku apdrošināšanas polises apmaksu. Pirms būvniecības visu risku apdrošināšanas polises iesniegšanas Pasūtītājam, Būvuzņēmējam tā saturs un forma jāsaskaņo ar Pasūtītāju.

12.2. Būvuzņēmējs pēc visu Būvdarbu pabeigšanas Līgumā noteiktajā kārtībā, nodrošina Latvijas Republikā darboties tiesīgas kredītiestādes vai apdrošināšanas sabiedrības izdotu Objekta garantijas laika (saskaņā ar Līguma 11.5. punktu) garantiju 10 % (desmit procentu) apmērā no visām Pasūtītāja apstiprinātajām Būvdarbu kopējām Līguma izmaksām Būvuzņēmējam, t.sk. PVN, (izmaksājamas pēc pirmā pieprasījuma), kura saturu un formu Būvuzņēmējs pirms iesniegšanas saskaņos ar Pasūtītāju. Ja Būvuzņēmējs iesniedz apdrošināšanas sabiedrības izdotu Objekta garantijas laika garantiju, tas papildus iesniedz maksājuma uzdevumu par Objekta garantijas laika garantijas apmaksu.

12.3. Līguma 12.2. punktā noteiktā garantija jāiesniedz Pasūtītājam 5 (piecu) darbdienu laikā pēc Objekta pieņemšanas ekspluatācijā, pirms Būvuzņēmējs sagatavo un iesniedz Pasūtītājam gala rēķinu.

12.4. Ja Būvuzņēmēja darbības vai bezdarbības rezultātā, veicot Līgumā noteiktos Būvdarbus, tiek bojāta trešo personu un/vai Pasūtītāja manta vai nodarīts kaitējums trešo personu un/vai Pasūtītāja pārstāvju dzīvībai un veselībai, un tādējādi radīto zaudējumu apmērs pārsniedz Būvuzņēmēja civiltiesiskās apdrošināšanas un/vai Būvuzņēmēja visu risku apdrošināšanas robežas, tad visus un jebkādus radītos zaudējumus un kompensācijas, kuras nesedz apdrošināšana, sedz Būvuzņēmējs uz sava rēķina, kā arī Būvuzņēmējs uzņemas visu risku un jebkādu atbildību par nodarījumu.

**13. ĪPAŠUMA TIESĪBAS**

13.1. Pasūtītājam ir īpašuma tiesības uz visiem pilnībā apmaksātajiem Būvdarbiem, visiem izmantotajiem materiāliem, kā arī sagatavēm, un ar Būvdarbiem saistīto dokumentāciju, tajā skaitā, bet neaprobežojoties tikai ar minēto, projektiem, aprēķiniem, rasējumiem, tehnisko un cita veida informāciju. Būvuzņēmēja pienākums ir saskaņā ar Līgumā noteikto kārtību visu ar Būvdarbu izpildi saistīto dokumentāciju nodot Pasūtītājam. Līguma izbeigšanas gadījumā īpašuma tiesības uz Objektu un visiem izmatotajiem materiāliem Būvdarbu veikšanas laikā pāriet Pasūtītāja īpašumā.

13.2. Visa informācija un dokumentācija, kuru Būvuzņēmējs saņem no Pasūtītāja vai iegūst Būvdarbu izpildes procesā, ir izmantojama vienīgi Būvdarbu izpildei un ir uzskatāma par konfidenciālu. Tās izmantošana citiem mērķiem ir pieļaujama vienīgi ar Pasūtītāja rakstisku piekrišanu katrā atsevišķā gadījumā.

**14. NEPĀRVARAMAS VARAS (FORCE MAJEURE) APSTĀKĻI**

14.1. Puses nav pakļautas zaudējumu atlīdzībai vai Līguma atcēlumam saistību neizpildes gadījumā tieši tādā apjomā, kādā Līguma izpilde ir nokavēta nepārvaramas varas (force majeure) gadījumā. Šī punkta noteikumi nav attiecināmi uz gadījumiem, kad nepārvaramas varas (force majeure) apstākļi ir radušies jau pēc tam, kad attiecīgā Puse ir nokavējusi saistību izpildi.

14.2. Pie nepārvaramas varas (force majeure) apstākļiem pieskaitāmi: stihiskas nelaimes, avārijas, katastrofas, epidēmijas, kara darbības, streiki, iekšējie nemieri, blokādes, varas un pārvaldes institūciju rīcība, normatīvo aktu, kas būtiski ierobežo un aizskar Puses tiesības un ietekmē uzņemtās saistības, pieņemšana un stāšanās spēkā.

14.3. Nepārvarama vara (force majeure) nozīmē jebkādu neparedzamu ārkārtas situāciju vai notikumu, kas ir ārpus Pušu kontroles un nav radušies to kļūdas vai nevērīgas rīcības rezultātā, kas kavē vienu no Pusēm veikt kādu no tās Līgumā noteiktajiem pienākumiem un no kuriem nav bijis iespējams izvairīties, veicot pienācīgus piesardzības pasākumus.

14.4. Puse, kura nav spējusi pildīt savas saistības, par nepārvaramas varas apstākļiem nevar minēt iekārtu vai materiālu defektus vai to piegādes kavējumus (ja vien minētās problēmas neizriet tieši no nepārvaramas varas), darba strīdus, streikus vai finansiāla rakstura problēmas.

14.5. Ja izceļas nepārvaramas varas (force majeure) situācija, Būvuzņēmējs nekavējoties paziņo Pasūtītājam rakstiski par šādiem apstākļiem, to cēloņiem un paredzamo ilgumu, ja tas ir paredzams. Ja Pasūtītājs rakstiski nav norādījis savādāk, Būvuzņēmējam ir jāturpina pildīt savas saistības saskaņā ar Līgumu tādā apmērā, kādā to nav ierobežojuši nepārvarama varas (force majeure) apstākļi. Jebkurai no Pusēm ir tiesības vienpusēji pārtraukt Līgumu, ja nepārvaramas varas (force majeure) apstākļu ietekmes izbeigšanās nav paredzama vai ja tie nepārtraukti turpinās ilgāk kā 4 (četrus) mēnešus.

14.6. Jebkurai no Pusēm jāveic visas nepieciešamās darbības, lai līdz minimumam samazinātu Līguma izpildes atlikšanu nepārvaramas varas apstākļu iestāšanās dēļ.

14.7. Ja nepārvaramas varas apstākļi pastāv ilgāk par 30 (trīsdesmit) kalendārajām dienām, Puses vienojas par Līguma darbības apturēšanu vai pārtraukšanu.

14.8. Pusēm nekavējoties jābrīdina otra Puse par nepārvaramas varas apstākļu iestāšanos, jānorāda uz apstākļiem, kas pierāda nepārvaramas varas apstākļu iestāšanos, iespējamo situācijas risinājumu, veiktās darbības, lai samazinātu Līguma izpildes atlikšanu nepārvaramas varas apstākļu iestāšanās dēļ, un jāveicina Līguma darbības atjaunošanu, pēc iespējas, ar kompetento iestāžu dokumentiem jāpierāda apstākļi, kas apliecina faktu par nepārvaramas varas apstākļu iestāšanos, kā arī jānorāda kādā veidā un kurā daļā nepārvaramas varas apstākļu iestāšanās tieši ietekmē saistību izpildi, priekšlikumi saistību izpildei saistībā ar nepārvaramas varas apstākļu iestāšanos.

**15. PRETENZIJU IESNIEGŠANAS UN IZSKATĪŠANAS KĀRTĪBA, PUŠU ATBILDĪBA**

15.1. Puses ir savstarpēji atbildīgas par neuzmanības vai ļaunprātības rezultātā otrai Pusei nodarītajiem zaudējumiem, tajā skaitā par savu darbinieku vai pilnvaroto personu neuzmanības vai ļaunprātības rezultātā otrai Pusei nodarītajiem zaudējumiem.

15.2. Būvuzraudzība un autoruzraudzība neatbrīvo Būvuzņēmēju no atbildības par Būvdarbu kvalitāti, atbilstību tehniskajai dokumentācijai, Latvijas būvnormatīviem un citiem Latvijas Republikā spēkā esošajiem normatīvajiem aktiem.

15.3. Lai Līguma izpildes laikā garantētu operatīvu un kvalitatīvu Būvdarbu veikšanu, Pasūtītājs ir atbildīgs par:

15.3.1. būvuzraudzības un autoruzraudzības nodrošināšanu;

15.3.2. Būvuzņēmējam nepieciešamo informatīvo dokumentu (ja tāda informācija un dokumenti ir Pasūtītāja rīcībā) nodošanu;

15.3.3. Pasūtītāja pilnvaroto pārstāvju darbu;

15.3.4. Būvdarbu pieņemšanu atbilstoši Līguma nosacījumiem;

15.3.5. maksājumu veikšanu atbilstoši Līguma nosacījumiem;

15.3.6. citu Līgumā noteikto Pasūtītāja saistību izpildi.

15.4. Būvuzņēmējs Līguma izpildes laikā atbild par:

15.4.1. Būvdarbu kvalitatīvu un savlaicīgu izpildi;

15.4.2. Latvijas būvnormatīvu un citu Latvijas Republikā spēkā esošo normatīvo aktu, Latvijas nacionālo standartu, Latvijas nacionālā standarta statusā adaptēto Eiropas Standartu, kā arī materiālu un iekārtu piegādātāju izstrādātās tehnoloģijas ievērošanu visos sagatavotajos dokumentos un visu Līgumā paredzēto Būvdarbu veikšanas gaitā;

15.4.3. zaudējumiem, kas rodas Pasūtītājam vai trešajām personām, Būvuzņēmējam veicot Līgumā paredzētos Būvdarbus, un apņemas patstāvīgi atrisināt visas pretenzijas un prasības, kādas šajā sakarā izvirza trešās personas vai Pasūtītājs;

15.4.4. Būvdarbu veikšanu un organizēšanu atbilstoši Līguma nosacījumiem;

15.4.5. Līgumā un Latvijas Republikā spēkā esošajos normatīvajos aktos noteikto atļauju saņemšanu;

15.4.6. savlaicīgu paziņojumu veikšanu Pasūtītājam sakarā ar iespējamām izmaiņām, pretrunām dokumentos, pārbaudēm un citiem apstākļiem;

15.4.7. faktiski paveikto Būvdarbu apjomu mērījumu pareizību;

15.4.8. savā kompetencē ietilpstošo pārbaužu veikšanu;

15.5.9. pārbaudē atklāto Objekta defektu novēršanu;

15.4.10. Objektā veicamo Būvdarbu drošības pasākumiem, bet neaprobežojoties tikai ar minētajiem drošības tehnikas, ugunsdrošības un darba drošības pasākumiem, satiksmes organizācijas darbību Objektā, atbilstoši Latvijas Republikā spēkā esošo normatīvo aktu prasībām;

15.4.11. apakšuzņēmēju veikto Būvdarbu daļu, kā arī par viņu pieļautajām kļūdām, Līguma termiņu neievērošanu;

15.4.12. par citām saistībām, kas izriet no Līguma un Latvijas Republikā spēkā esošajiem normatīvajiem aktiem.

15.5. Būvuzņēmējs ir atbildīgs un sedz visus zaudējumus Pasūtītājam, ja ar kompetentas institūcijas lēmumu tiek apturēta Būvdarbu veikšana sakarā ar Būvuzņēmēja pieļautiem Līguma vai Latvijas Republikā spēkā esošo normatīvo aktu pārkāpumiem.

15.6. Cilvēku traumu un Būvdarbu, materiālu un iekārtu, un cita īpašuma bojāšanas vai iznīcināšanas risku Būvdarbu veikšanas laikā uzņemas Būvuzņēmējs. Būvuzņēmējs arī uzņemas Objekta, Būvdarbu, materiālu un iekārtu tīšas vai nejaušas bojāšanas vai iznīcināšanas risku, un tas pāriet no Būvuzņēmēja uz Pasūtītāju ar brīdi, kad pēc Objekta pieņemšanas ekspluatācijā Objekts tiek nodots Pasūtītājam.

15.7. Līdz Objekta pieņemšanai ekspluatācijā un Objekta nodošanai Pasūtītājam, Būvuzņēmējs ir atbildīgs par zaudējumiem, kādus viņš radījis Pasūtītāja Objektam savas nolaidības vai kļūdainas rīcības rezultātā.

15.8. Pretenzijas par Būvdarbu kvalitāti Pasūtītājam ir tiesības pieteikt Būvdarbu veikšanas laikā, kā arī Līguma 11.5.punktā noteiktajā Būvdarbu garantijas laikā saskaņā ar Līgumā noteikto.

15.10. Ja Būvuzņēmējs neveic Būvdarbus Līguma 3.8.1.punktā noteiktajā termiņā vai nenodrošina Objekta pieņemšanu ekspluatācijā Līguma 3.8.2.punktā noteiktajā termiņā, Pasūtītājam ir tiesības no Būvuzņēmēja ieturēt līgumsodu 0,1% apmērā no Līguma kopējās summas par katru Būvdarbu izpildes termiņa nokavējuma kalendāro dienu, bet ne vairāk kā 10% (desmit procenti) no Līguma kopējās summas.

15.11. Ja Līgumā noteiktajos termiņos un kārtībā Pasūtītājs nav veicis norēķinus ar Būvuzņēmēju un kavējums ir ilgāks par 30 (trīsdesmit) darbdienām, Būvuzņēmējam ir tiesības pieprasīt līgumsodu 0,1% no kavētā rēķina summas par katru nokavēto samaksas izdarīšanas darbdienu, bet ne vairāk kā 10% (desmit procenti) no kavētā rēķina summas.

15.12. Ja Pasūtītājs Būvuzņēmēja veiktajos Būvdarbos, t.sk., Līguma 11.5.punktā noteiktajā Būvdarbu garantijas laikā, konstatē defektus un/vai trūkumus, tad Būvuzņēmējam uz sava rēķina jānovērš šie trūkumi Pasūtītāja norādītā termiņā. Ja šajā punktā noteiktais netiek pildīts vai netiek izpildīt pienācīgā apmērā, Pasūtītājam ir tiesības no Būvuzņēmēja ieturēt līgumsodu 0,1% apmērā no Līguma kopējās summas par katru nokavēto defektu novēršanas kalendāro dienu, bet ne vairāk kā 10% (desmit procenti) no Līguma kopējās summas.

15.13. Ja Būvuzņēmējs neievēro Būvdarbu izpildes kalendārajā grafikā norādīto konkrēto Būvdarbu pozīcijas izpildes termiņu, Būvuzņēmējs maksā Pasūtītājam līgumsodu 100.00 EUR (viens simts *euro*) apmērā par katru konstatēto Būvdarbu izpildes pozīcijas pārkāpuma gadījumu.

15.14. Ja Būvuzņēmējs nesniedz rakstveida atbildi uz Pasūtītāja informācijas pieprasījumu Līgumā norādītajos termiņos, Būvuzņēmējs maksā Pasūtītājam līgumsodu 100.00 EUR (viens simts *euro*) par katru konstatēto pārkāpumu.

15.15. Par neierašanos uz Līgumā noteiktajām Sanāksmēm, vai uz jebkuru no Līgumā minēto aktu sastādīšanu pēc uzaicinājuma saņemšanas, uzaicinājumā norādītajā laikā, Puse, kura veikusi pārkāpumu maksā otrai Pusei līgumsodu 1 000.00 EUR (viens tūkstotis *euro*) par katru konstatēto gadījumu.

15.16. Par atbildīgā Būvdarbu vadītāja neatrašanos Objektā Būvuzņēmējs maksā Pasūtītājam līgumsodu 500.00 EUR (pieci simti *euro*) par katru konstatēto gadījumu.

15.17. Ja Būvuzņēmējs nenodrošina Latvijas Republikā spēkā esošajos normatīvajos aktos minētās dokumentācijas atrašanos Objektā Būvdarbu izpildes gaitā, Būvuzņēmējs maksā Pasūtītājam līgumsodu 500.00 EUR (pieci simti *euro*) par katru konstatēto gadījumu.

15.18. Ja Būvuzņēmējs nepilda Līgumu vai atsakās no tā izpildes, vai ja Līgums tiek izbeigts pirms termiņa Būvuzņēmēja vainas dēļ, vai arī Būvuzņēmējs izbeidz Līgumu pirms termiņa, izņemot nepārvaramu varas iestāšanās dēļ, Būvuzņēmējs atlīdzina Pasūtītājam tiešos zaudējumus, kā arī maksā līgumsodu 10 % (desmit procentu) apmērā no Līguma kopējās summas.

15.19. Ja Pasūtītājs pēc savas iniciatīvas izbeidz Līgumu pirms termiņa, tas pilnībā norēķinās ar Būvuzņēmēju par jau izpildītiem Būvdarbiem un Objektam iegādātajiem materiāliem un sedz Būvuzņēmēja tiešos zaudējumus, bet, ja Līgums tiek izbeigts Būvuzņēmēja saistību pilnīgas vai daļējas neizpildes dēļ, Pasūtītājs norēķinās ar Būvuzņēmēju par izpildītiem Būvdarbiem, ko ar attiecīgu aktu Pasūtītājs ir akceptējis, ieturot aprēķināto līgumsodu.

15.20. Līgumsoda samaksa neatbrīvo Puses no Līgumā noteikto saistību izpildes un tiešo zaudējumu atlīdzināšanas pienākuma.

15.21. Pasūtītājam ir tiesības vienpusēji, bez Pušu rakstiskas vienošanās, aprēķināto līgumsodu ieturēt no Būvuzņēmējam izmaksājamās Līguma kopējās summas.

15.22. Ja līgumsods nav ticis ieturēts saskaņā ar Līguma nosacījumiem, Puses līgumsoda samaksu veic 10 (desmit) kalendāro dienu laikā pēc attiecīgās Puses rēķina par līgumsoda samaksu nosūtīšanas otrai Pusei, veicot bezskaidras naudas pārskaitījumu uz rēķinā norādīto bankas konta numuru. Par samaksas dienu tiek uzskatīta diena, kad veikts naudas pārskaitījums, ko apliecina attiecīgais maksājuma uzdevums.

15.23. Līgumsoda samaksa neatbrīvo Puses no Līguma izpildes un Puses var prasīt kā līgumsoda samaksu, tā arī Līguma nosacījumu izpildi.

**16. LĪGUMA GROZĪŠANA, PAPILDINĀŠANA UN IZBEIGŠANA**

16.1. Puses, savstarpēji vienojoties, ir tiesīgas izdarīt izmaiņas Līgumā ievērojot Publisko iepirkumu likuma 61.panta nosacījumus. Ikviena Līguma izmaiņa tiek noformēta rakstiski un ir abu Pušu parakstīta. Jebkuras izmaiņas vai papildinājumi stājas spēkā pēc to abpusējas parakstīšanas un kļūst par Līguma neatņemamu sastāvdaļu. Izmaiņas Būvdarbu apjomos, ja tās ir veiktas Līgumā noteiktajos gadījumos un kārtībā, nav uzskatāmas par izmaiņām Līgumā un atsevišķi vienošanās par to nav slēdzama.

16.2. Būvuzņēmējs, parakstot Līgumu, apliecina, ka Būvdarbi tiks veikti Līgumā noteiktajā termiņā un ka papildu darbi, ja tādi būs nepieciešami, tiks paveikti, neprasot Līguma termiņa pagarinājumu.

16.3. Būvuzņēmējs nav tiesīgs veikt patvaļīgu Būvdarbu apjomu, materiālu vai izcenojumu maiņu.

16.4. Būvuzņēmējam ir saistošs Pasūtītāja paziņojums par atsevišķu Būvdarbu neveikšanu Objektā un tas nerada Būvuzņēmējam tiesības uz jebkāda veida kompensāciju vai zaudējumu atlīdzību. Ja Būvuzņēmējs Būvdarbus, kuru veikšana Pasūtītājam vairs nav nepieciešama, Objektā ir sācis, Pasūtītājs samaksā par kvalitatīvi izpildītiem Būvdarbiem un Būvdarbos izmantotajiem materiāliem. Pasūtītājs Līguma kopējās summas ietvaros ir tiesīgs mainīt tehniskajā dokumentācijā norādīto Būvdarbu apjomus, pamatojoties uz Būvdarbu gaitā sastādītiem aktiem.

16.5. Pusēm nekavējoties rakstiski jāinformē vienam otra, ja konstatē, ka:

16.5.1. starp Līguma dokumentos sniegtajiem datiem ir pretrunas;

16.5.2. Līguma dokumentos dotie dati atšķiras no reālajiem apstākļiem;

16.5.3. Līguma izpildei nozīmīgi apstākļi ir izmainījušies vai radušies jauni;

16.5.4. notikušas izmaiņas Latvijas Republikā spēkā esošajos normatīvajos aktos, kas var ietekmēt Būvdarbus.

16.6. Līguma darbības apturēšana un atjaunošana notiek sekojošos apstākļos:

16.6.1. Līguma darbība var tikt apturēta, ja iestājas nepārvaramas varas apstākļi vai tiek konstatētas būtiskas atkāpes no Līguma nosacījumiem un Latvijas Republikā spēkā esošajiem normatīviem, standartiem un normatīvajiem aktiem, kas regulē šādu Būvdarbu veikšanu;

16.6.2. Pasūtītājam ir tiesības apturēt Līguma darbību, pārtraucot savu saistību izpildi, par to 10 (desmit) darbdienas iepriekš Būvuzņēmējam rakstiski paziņojot, un sastādot Būvdarbu apturēšanas aktu, un veicot norēķinus par faktiski izpildītajiem Būvdarbiem;

16.6.3. Būvuzņēmējam nav tiesību, pēc Būvdarbu apturēšanas akta sastādīšanas un abpusējas parakstīšanas, pretendēt uz kompensāciju par Līguma darbības apturēšanas laikā veiktajiem Būvdarbiem;

16.6.4. par Līguma darbības atjaunošanu, ja tā tika apturēta saskaņā ar Līguma 16.6.1. punktu, Pasūtītājs 20 (divdesmit) darbdienas iepriekš rakstiski informē Būvuzņēmēju. Būvuzņēmējs atsāk Būvdarbus Pasūtītāja paziņojumā norādītajā termiņā, Līgumā noteiktajā apmērā par Līgumā noteikto summu.

16.7. Līgums tiek uzskatīts par izpildītu, kad Puses ir pilnā apmērā izpildījušas Līguma saistības.

16.8. Pasūtītājs ir tiesīgs vienpusēji, bez Pušu rakstiskas vienošanās, izbeigt Līgumu par to rakstiski paziņojot Būvuzņēmējam 10 (desmit) darbdienas iepriekš šādos gadījumos, bet neaprobežojoties tikai ar šajā punktā zemāk uzskatīto,:

16.8.1. ja Būvuzņēmējs nepieņem Objektu vai Būvdarbu veikšanai nepieciešamu dokumentāciju Līgumā noteiktajā kārtībā un termiņā, un kavējums pārsniedz 3 (trīs) darbdienas;

16.8.2. ja Būvuzņēmējs neuzsāk Būvdarbus Līgumā noteiktajā termiņā un kavējums pārsniedz 5 (piecas) darbdienas. Līgums tomēr netiek izbeigts, ja Būvuzņēmējs 5 (piecu) kalendāro dienu no Pasūtītāja paziņojuma saņemšanas brīža laikā pierāda, ka nav vainojams pie Būvdarbu neuzsākšanas Līgumā noteiktajā termiņā;

16.8.3. ja pēc Pasūtītāja pieprasījuma neatkarīga ekspertīze, ir konstatējusi, ka Būvuzņēmējs Būvdarbus veic nekvalitatīvi vai neatbilstoši tehniskajai dokumentācijai vai Latvijas būvnormatīviem, kas būtiski varētu ietekmēt Objekta tālāko ekspluatāciju;

16.8.4. ja Būvuzņēmējs pārkāpj kādu no Līguma nosacījumiem un šāds pārkāpums, pēc Pasūtītāja viedokļa, var būtiski ietekmēt Būvuzņēmēja spējas pildīt savas saistības saskaņā ar Līgumu;

16.8.5. ja Līguma izpildes laikā iestājas viens no šādiem gadījumiem:

16.8.5.1. ja Būvuzņēmējs pārtrauc Būvdarbu izpildi Objektā ilgāk par 3 (trīs) kalendārām dienām un Būvdarbu izpildes kalendārajā grafikā šāds Būvdarbu pārtraukums nav paredzēts un šo pārtraukumu nav rakstiski apstiprinājis Pasūtītājs;

16.8.5.2. Būvdarbu izpilde nenotiek Būvdarbu izpildes kalendārajā grafikā paredzētajā apjomā un termiņā, un kavējums pārsniedz 15 (piecpadsmit) kalendārās dienas;

16.8.5.3. ja Būvuzņēmēja pārstāvis un/vai atbildīgais būvdarbu vadītājs neierodas Pušu noteiktajās Sanāksmēs 3 (trīs) reizes visā Būvdarbu izpildes gaitā;

16.8.5.4. Būvuzņēmējs tiek atzīts par maksātnespējīgu;

16.8.5.5. ja nav saņemta Pasūtītāja piekrišana tiesiskās aizsardzības procesa iesnieguma iesniegšanai un tiesiskās aizsardzības procesa plāna apstiprināšanai;

16.8.5.6. Būvuzņēmējs tiek izslēgts no Būvkomersanta reģistra;

16.8.5.7. tiek veiktas piespiedu darbības no trešo personu puses, kā rezultātā tiek apķīlāta (aprakstīta) Būvuzņēmēja manta, un/vai uzlikts liegums rīcībai ar banku kontiem, un/vai uzlikts liegums kustamām mantām un/vai nekustamajam īpašumam valsts publiskajos reģistros;

16.8.5.8. Būvuzņēmējs kavē Līguma izpildes termiņu ilgāk par 20 (divdesmit) kalendārām dienām;

16.8.5.9. citos Līgumā noteiktajos gadījumos.

16.9. Būvuzņēmējs ir tiesīgs vienpusēji izbeigt Līgumu, paziņojot par to Pasūtītājam rakstiski 20 (divdesmit) darbdienas iepriekš, ja Pasūtītājs ir nokavējis kādu Līgumā noteikto maksājumu termiņu ilgāk kā 30 (trīsdesmit) darbdienas un maksājumu nav veicis arī 20 (divdesmit) darbdienu laikā pēc Būvuzņēmēja rakstveida brīdinājuma saņemšanas, pastāvot nosacījumam, ka Būvuzņēmējs ir izpildījis visus priekšnoteikumus maksājuma saņemšanai. Šajā gadījumā Pasūtītājam jāsamaksā Būvuzņēmējam par kvalitatīvi izpildītiem Būvdarbiem, kā arī Būvuzņēmējam ir tiesības iekasēt līgumsodu 5% (piecu procentu) apmērā no Līguma kopējās summas.

16.10. Ja Pasūtītājs izmanto tiesības vienpusēji izbeigt Līgumu 16.8. punktā un tā apakšpunktos noteiktajos gadījumos, Puses sastāda atsevišķu aktu par faktiski izpildīto Būvdarbu apjomu un to vērtību. Pasūtītājs pieņem Būvdarbus tādā apjomā, kādā tie ir veikti, atbilst Līgumam un ir turpmāk izmantojami, bet Būvuzņēmējs maksā Pasūtītājam līgumsodu saskaņā ar Līguma 15.18. punktu.

16.11. Līguma izbeigšanas gadījumā Būvuzņēmējs nekavējoties vai arī ar Pasūtītāju saskaņotajā datumā pārtrauc Būvdarbus, veic visus pasākumus, lai Objekts un Būvdarbi tiktu atstāti nebojātā, drošā stāvoklī un atbilstoši Latvijas Republikā spēkā esošo normatīvo aktu prasībām sakopj Objektu un nodod Pasūtītājam uz Būvdarbiem attiecināmo dokumentāciju, nodrošina, lai Būvuzņēmēja personāls un apakšuzņēmēji atstātu Objektu, kā arī veic citas darbības, par kurām Puses ir vienojušās.

16.12. Ja Līguma darbības laikā izveidojas apstākļi, kad nepieciešama Līguma darbības apturēšana, Puses par to rakstiski vienojas atsevišķi.

16.13. Puses ir tiesīgas veikt Līguma grozījumus atbilstoši Publisko iepirkumu likumā noteiktajiem gadījumiem un kārtībai.

**17. PUŠU PĀRSTĀVJI**

17.1. Pasūtītājs, Autoruzraugs un Būvuzraugs iesniedz Būvuzņēmējam sarakstu ar pilnvarotajiem pārstāvjiem, kuriem Būvuzņēmējs jebkurā laikā piešķir piekļuvi Objektam, sniedz informāciju par visām Būvdarbu izpildes metodēm, uzrāda jebkurus Objektā pieejamus vai ar tiem saistītus dokumentus, kā arī sniedz jebkādu citu informāciju, kas ir pamatoti nepieciešama, lai pienācīgi un detalizēti iepazītos ar Būvdarbu gaitu un veiktu visas nepieciešamās darbības, lai nodrošinātu likumā un Līgumā noteikto Būvdarbu veikšanu un Līguma izpildi.

17.2. Būvuzņēmējs un Pasūtītājs nozīmē pārstāvjus, kuriem ir tiesības darboties Pušu vārdā saistībā ar Līguma izpildi, tajā skaitā, veikt ar Līgumu uzņemto saistību izpildes kontroli, organizē starp Pusēm finansiāla un cita rakstura vienošanos slēgšanu.

17.2.1. Puses par kontaktpersonām Būvdarbu izpildes gaitā radušos jautājumu risināšanai nosaka:

17.2.2. No Būvuzņēmēja puses – \_\_\_\_\_\_\_\_, e-pasts: \_\_\_\_\_\_\_\_\_\_\_\_ , tālrunis: +371 \_\_\_\_\_\_\_\_;

17.2.3. No Pasūtītāja puses – \_\_\_\_\_\_\_\_, e-pasts: \_\_\_\_\_\_\_\_\_\_\_\_ , tālrunis: +371 \_\_\_\_\_\_\_\_.

17.3. Pusēm ir tiesības nomainīt kontaktpersonas, savlaicīgi rakstiski par to brīdinot otru Pusi.

17.4. Visi no Līguma izrietošie paziņojumi, lūgumi, pieprasījumi, pretenzijas un cita informācija ir noformējama rakstiski latviešu valodā. Pasūtītāja pienākums ir nosūtīt šādu informāciju Būvuzņēmējam uz Līgumā norādīto pasta adresi, faksu vai e–pastu, ar drošu elektronisko parakstu un laika zīmogu, ja Līgumā nav atrunāts citādi. Visi paziņojumi un Pasūtītājam sniedzamā informācijā Būvuzņēmējam ir jāsagatavo rakstiski, vai ar drošu elektronisko parakstu un laika zīmogu nosūtāma uz Pasūtītāja oficiālo e-pasta adresi \_\_\_\_\_\_\_\_\_\_\_\_\_\_\_, izņemot Līgumā noteiktos gadījumos. Puses uzņemas pienākumu sniegt rakstveida atbildi 10 (desmit) darbdienu laikā no pieprasījuma saņemšanas dienas uz jebkuru otras Puses pieprasījumu, kas saistīts ar Līguma izpildi, ja vien Līgumā nav noteikti citi termiņi

**18. NOBEIGUMA NOTEIKUMI**

18.1. Pušu strīdi, kas rodas Būvdarbu un materiālu kvalitātes novērtēšanā Būvdarbu veikšanas vai garantijas termiņa laikā, risināmi, pieaicinot neatkarīgu(s) sertificētu(s) ekspertu(s) vai valsts ekspertīzes institūcijas, un ekspertīzes izdevumus sedz Puse, kura saskaņā ar ekspertīzes slēdzienu ir vainojama Līguma nosacījumu pārkāpumā. Ja ekspertīze nekonstatē pārkāpumus, ekspertīzes izdevumus sedz Puse, kura ekspertīzi ierosinājusi.

18.2. Visi ar Līguma izpildi saistītie strīdi risināmi pārrunu ceļā, bet ja 30 (trīsdesmit) kalendāro dienu laikā nav iespējams panākt vienošanos, tad Latvijas Republikā normatīvajos aktos noteiktajā kārtībā vispārējās jurisdikcijas tiesā pēc Objekta atrašanās vietas saskaņā ar Latvijas Republikā spēkā esošajiem normatīvajiem aktiem. Nekādi strīdi, prasības iesniegšana vai pretprasības celšana tiesā, kā arī tiesas procesa norise neatbrīvo Puses no turpmākās Līguma saistību izpildes.

18.3. Ja kāds no Līguma punktiem neparedzētu apstākļu dēļ tiek atzīts par spēkā neesošu vai Latvijas Republikā spēkā esošajiem normatīvajiem aktiem neatbilstošu, tas neietekmē citu Līgumā noteikto saistību izpildi, kuras netiek skartas sakarā ar šīm izmaiņām.

18.4. Tās Līguma attiecības, kuras nav atrunātas Līguma tekstā, tiek regulētas saskaņā ar Latvijas Republikā spēkā esošajiem normatīvajiem aktiem.

18.5. Par Līguma izpildei būtisko rekvizītu maiņu, kā arī par izmaiņām īpašnieku vai amatpersonu ar paraksta tiesībām sastāvā, Puses rakstiski informē viena otru 5 (piecu) darbdienu laikā. Ja kāda no Pusēm neinformē otru Pusi par savu rekvizītu maiņu vai to pārstāvju maiņu Līgumā noteiktajā termiņā, tas uzņemas atbildību par visiem zaudējumiem, kas šajā sakarā varētu rasties otrai Pusei.

18.6. Līgumā minētie pielikumi un ar Līguma izpildi saistītie pielikumi, tajā skaitā izmaiņas un papildinājumi, kas ir rakstiski noformēti pēc to parakstīšanas kļūst par Līguma pielikumiem un ir Līguma neatņemamas sastāvdaļas.

18.7. Līgums ir saistošs kā Pusēm, tā arī to tiesību un pienākumu pārņēmējiem. Nevienai no Pusēm nevar no Līguma izrietošās saistības, tiesības vai pienākumus pilnā apjomā vai daļēji nodot vai pieņemt bez otras Puses rakstiskas piekrišanas. Ja kāda no Pusēm kļūst par bankrota, maksātnespējas vai citu līdzvērtīgu notikumu objektu, kas ietekmē otras Puses intereses, otrai Pusei ir tiesības paziņot par Līguma izbeigšanu pirms termiņa un pieprasīt samaksāt pienākošās summas.

18.8. Līgums kopā ar pielikumiem ietver sevī visas Pušu vienošanās par Līguma priekšmetu un aizstāj visas iepriekšējās rakstiskās vai mutiskās vienošanās un pārrunas par tiem. Līguma labojumi vai papildinājumi ir spēkā, kad tie ir noformēti rakstiski un abas Puses tos ir parakstījušas.

18.9. Līgums ir noslēgts un stājas spēkā ar dienu, kad to ir parakstījušas abas Puses un tā darbības termiņš izbeidzas ar Līgumā noteikto Pušu saistību izpildi, ja vien Līgums netiek pārtraukts vai izbeigts saskaņā ar Līguma nosacījumiem.

18.10. Līgumam ir pievienoti šādi pielikumi:

18.10.1. Tehniskais un finanšu piedāvājums;

18.10.2. Būvdarbu izpildes kalendārais grafiks.

18.11. Līgums sagatavots 2 (divos) eksemplāros, no kuriem 1 (viens) tiek nodots Pasūtītājam un 1 (viens) – Būvuzņēmējam. Abiem Līguma eksemplāriem ir vienāds juridisks spēks.

**19. PUŠU REKVIZĪTI UN PARAKSTI**

|  |  |
| --- | --- |
| **Pasūtītājs:** | **Būvuzņēmējs:** |
| VAS „Privatizācijas aģentūra”Reģistrācijas Nr.40003192154K.Valdemāra iela 31, Rīga, LV – 1887Tālr.: 67021358, fakss: 67830363e-pasts: info@pa.gov.lvBanka: AS “Swedbank”SWIFT kods: HABALV22Konta Nr.: LV17HABA0551032309150Valdes priekšsēdētājs \_\_\_\_\_\_\_\_\_\_\_\_\_\_\_\_\_\_\_\_\_ V.Loginovs | \_\_\_\_\_\_\_\_\_\_\_\_\_\_\_\_\_\_\_  |